07.04.20 10:20\tmsk\nЎЗБЕКИСТОНДА МЕДИЦИНА НИҚОБЛАРНИНГ ТАРҚАТИЛИШИ. ТОШКЕНТ ВИЛОЯТИ ҲОКИМЛИГИ МАТБУОТ ХИЗМАТИНИНГ ФОТОСУРАТИ\nХитойда бошланган коронавирус эпидемияси, умуман олганда, бутун дунё бўйича жуда тез тарқалиб кетди. Ўзбекистонда март ойининг бошидан бери “карантин” ва “ўзини яккалатиш” (самоизоляция) сўзлари нисбатан қисқа муддат давомида фуқароларнинг нутқига мустаҳкам ўрнашиб олди. Бу шароитда эса янги дарднинг пайдо бўлиш сабаблари, тарқалиш йўллари ва хусусиятлар, унга қарши кураш воситалари, мамлакатда қабул қилинаётган карантинга оид чекловлар, жарималар ва ҳоказолар тўғрисидаги ахборот оқими кучайиб кетди. Бу хабарларнинг қайси бири ҳақиқат ва қайси бири ёлғонлигини тушуниш осон иш бўлмай қолди.\nАммо республикада COVID-19 коронавирус инфекциясига чалиниш тўғрисидаги ҳолат аниқланиши биланоқ Telegram мессенжерида Koronavirus Info канали пайдо бўлди. Ушбу ахборот манбаси фақат расмий ахборотни чоп этиб келади, бироқ энг асосийси – ҳар куни экспертлар ва ҳокимият идоралари органлари вакиллари иштирокида бир нечтадан брифинглар ўтказиб туради. Ўзбекистон Ёшлар иттифоқи раисининг аксилкризис вазиятлар бўйича маслаҳатчиси, Koronavirus Info телеграм каналининг администратори Ҳикматилла Убайдуллоев “Фарғона” мухбирига лойиҳа ҳақида гапириб берди.\n— COVID-19 бўйича расмий ахборот манбасини яратиш ғояси қандай пайдо бўлди? Нега энди айнан Telegram мессенжерини танладингиз?\nХикматилла Убайдуллаев . Шахсий архидан олинган фотосурат\n— COVID-19 тўғрисидаги расмий ахборот каналини яратиш ғояси менга тегишли. Илгари мен Ахборот ва оммавий коммуникациялар агентлигида матбуот котиби бўлиб ишлаганман. Мазкур агентликнинг олдида турган вазифаларидан бири – фейкларга қарши кураш олиб бориш бўлган. Эпидемия ривожланган сари фейклар ҳам кўпайгандан кўпайиб кетди ва бу омил жамиятдаги барқарорликни издан чиқариб қўйиши мумкин эди.\nЮзага келаётган жазавага қарши расмий ва салмоқли информацияни қўйиш учун шундай ахборот манбасини яратиш зарур эдики, унга одамлар ишонадиган бўлиши керак эди. Вазифа аниқ белгилаб берилган ва менда етарли даражада ахборот майдонида ишлаш тажрибаси бор эди.\nЎзбекистонда COVID-19 коронавирус инфекциясига чалинишнинг биринчи ҳолати тўғрисида расман эълон қилиниши биланоқ мен Telegram-каналини очдим. Канал ва унинг олдига қўйилган мақсад ва вазифалар ҳақида ҳамкасбларимга – журналистлар ва блогерларга сўзлаб бердим. Улар бу янгиликни ўзларининг турли платформадаги обуначиларига маълум қилдилар, шундан кейин каналнинг аудиторияси геометрик прогрессияда ўса бoшлади.\nЎзбекистонда Telegram мессенжери энг кенг тарқалган бўлгани боис ахборот тарқатиш учун айнан уни танладик. Адашмасам, бизнинг мамлакатимиз дунё бўйича телеграм фойдаланувчилар сони бўйича Эрондан кейинги иккинчи ўринда туради. Телеграм ҳаммада – давлатнинг энг олий мансабдор шахсларидан бошлаб мактаб ўқувчиларгача бор. Бизнинг ҳаммамиз учун у нафақат оддий мессенжер, балки тўлақонли ижтимоий тармоққа, ҳаётимизнинг етарди даражада катта бўлган узвий қисмига айланиб қолган. Telegram кўпчилик учун Facebook ва Twitter ўрнини босди.\n— Каналнинг иши қандай ташкил этилган? Қандай қилиб кечани кундузга улаб ишлашга улугряпсиз?\n— Канал икки тилда – ўзбек ва рус тилларида фаолият юритади. Ёзма шаклдан ташқари биз видео- ва аудиоматериалларни ҳам бериб борамиз. Каналимизнинг асосий кураторлари – Соғлиқни сақлаш вазирлиги, Ўзбекистон Ёшлар иттифоқи, Ахборот ва оммавий коммуникациялар агентлиги ҳамда Массмедиани қўллаш жамғармаси.\nКанални тўлдириш устида жуда кўп одамлар иш олиб борадилар. Улар – муҳаррирлар, операторлар, видеография соҳасидаги мутахассислар. Коллективни шартли равишда учта гуруҳга бўлиш мумкин. Биринчи гуруҳ – журналистлар, блогерлар ва масъул шахслар. Иккинчиси – расмий мулозимлар, вазирлик ва маҳкамаларнинг матбуот котиблари. Учинчиси – регионал ҳокимият идоралари ва бошқармаларининг матбуот котиблари.\nАҳоли билан алоқага боғланишга биз алоҳида эътибор қаратганмиз. Бунинг учун махсус бот мавжуд. Ундан ўтиб келаётган барча саволлар қайта ишланиб, тегишли инстанцияларга етказилади. Уларга жавоблар эса брифинглар давомда ўқиб эшиттирилади.\nКаналга тўрт киши модераторлик қилади, шунинг учун ҳам уни кечани кундузга улаб тўлдирилишини таъминлашга эришиляпти.\nАйтгандек, Telegram Messenger муассиси Павел Дуров ҳамда унинг Ўзбекистондаги Давронбек Рустамов раҳбарлиги остидаги кўмакчи жамоаси бизга бу каналнинг расмий эканлигини кўрсатувчи верификациявий “мовий галочка” белгисини олишга ёрдам бердилар. Бундан ташқари, улар бизга Ўзбекистондаги ҳар бир телеграм фойдаланувчига бизнинг ресурсимиз ҳақида хабарнома жўнатишга ёрдам бердилар. Бу Давронбекнинг ташаббуси бўлиб, у шундай қилиш кераклигини Telegram жамоасига уқтира олди. Ва албатта бу иш берди. Аттиги бир неча соат ичида биз бир миллиондан зиёд обуначиларни тўпладик.\n— Ҳар куни брифингларни ташкил қилиш нақадар оғир кечди? Ўзбекистонлик давлат амалдорлари омма олдида чиқиш қилишга одатланишмаган, бу ерда эса ҳар куни бир неча киши сизнинг каналингиз логотипи остида туриб ҳисоботларни беришади...\n— Ҳозирги кунда Ўзбекистонлик мутасадди амалдорларни оммадан ажраб қолган деб бўлмайди. Мана бир йил бўлибдики, Ахборот ва оммавий коммуникациялар агентлиги давлат органларининг очиқлигига қаратилган ишларни изчиллик билан олиб бормоқда. Бу соҳадаги муаваффақиятларимиз ҳам очиқ кўриниб турибди. Шу давр мобайнида агентликда мунтазам равишда энг ўткир масалалар бўйича брифинглар ўтказиб келинди ва уларда воизлар сифатида вазирлик ва маҳкамаларнинг биринчи шахслари чиқишлар қилдилар. Шунинг учун ҳам бизда бу соҳада етарли даражада тажриба тўпланган ва матбуот билан мажбурий тартибда тузилган матбуот хизматлари ўртасида етарли даражада яқиндан алоқалар ўрнатилган.\n— Сиз деярли барча давлат ҳокимият органлари билан ҳамкорлик қиласиз. Вазирлик ва маҳкамалардан қайси бирини энг очиқ дея баҳолай оласиз? Ва аксинча, алоқага истамайгина чиқадиганлари қайси?\n— Мамлакат раҳбарияти давлат органларининг очиқлиги ва шаффофлигига жуда катта эътибор қаратмоқда. Амалдор ўз курсисида қанчалик кўп ўтира олиши ҳам ҳозирги кунда унинг жамоатчиликка ўз ишини қанчалик кўрсата олишига боғлиқ бўлиб қолди. Бу ўзига хос рағбатлантирувчи омил бўлганидан, бугунги кунда қайси вазирлик очиқроғу, қайсиниси аксинча эканлигини айтишнинг имконияти қолмади. Шу билан бирга қайд этиш жоизки, мамлакатимизга коронавирус инфекцияси кириб келганида барча давлат органлари тезкор ва ишончли ахборот тақдим этиш масаласига жуда ҳам жиддий ёндашдилар. Негаки, бу нафақат оммавий ахборот воситалари билан алоқа қилиш-қилмасликнинг ихтиёри масаласи, балки мамлакатнинг омон қолиш, барқарорликни сақлаб қолиш масаласига айланди. Бизнинг каналимиз ишончли платформага айланиб қолгани боис, барча масъул идоралар унга келиб ахборот беришни истайдиган бўлди.\n— Инфекция юқтирган беморлар билан мулоқотда бўлган экспертлар хизматчилик тақазоси билан ҳузурингизга тез-тез келиб турадилар. Ўзингиз касалликни юқтириб олишдан қўрқмайсизми? Жамоангиз инфекцияни юқтириб олиш эҳтимолини истисно этиш учун қандай чораларни кўриб келмоқда?\n— Ҳузуримизга келадиганларнинг ҳаммаларини кўрикдан ўтказадилар: ҳароратлари ўлчанади, ҳол-аҳволига назар ташланади, брифинг тамом бўлганидан кейин эса хоналар ҳар сафар дезинфекция қилинади. Шунингдек, биз Жаҳон соғлиқни сақлаш ташкилотининг шахсий алоқаларни чеклаш ва гигиенага риоя қилиш бўйича барча тавсияларни бажаришга ҳаракат қиламиз.\n— Шахсан ўзингиз блогерлар ва мустақил журналистлар билан қанчалик фаол кўришиб, суҳбатлашасиз?\n— Мунтазам равишда. Бу менинг ишим, акс ҳолда барча воқеа ва ҳодисалардан бехабар қоламан. Боз устига, улар ёрдамида бу воқеа ва ҳодисалар бўйича турли нуқтаи-назарлардан воқиф бўламан. Бундан ташқари, мени бу одамлар шахс сифатида ҳам қизиқтирадилар, улар билан суҳбатлашиш ва ҳамкорлик қилиш мен учун ёқимли.\n— Ўзбекистонда карантин янги жорий қилинган пайтда коронавирус ҳақида фейклар кўп эди. Сиз нима деб ўйлайсиз, одамларни бунақанги ёлғон маълумотларни чоп этишга нималар мажбур қилади?\nТошкентдаги кимсасиз йўллар . Андрей Кудряшов фотосурати, "Фарғона"\n— Чиндан ҳам аввалида фейк маълумотлар жуда кўпайиб кетди, одамлар уларга ишонар ва тезроқ таниш-билишларига етказишга шошар эдилар. Шундан кейин биз махсус AntiFake.uz Telegram-каналини очиб, унда турли миш-мишлар ва фейк янгиликларга раддия бериб келдик. Ва ҳар сафар бунақанги контентдаги янгиликларни яратиш ва тарқатиш учун жиноий жавобгарлик кўзда тутилганини эслатамиз. Давлатимиз раҳбари халққа мурожаат қилиб, хусусан ёлғон ахборот тарқатмасликни сўраганларида, бунақанги ёлғон маълумотларни чоп этиш кўлами пасая бошлади. Бундай фаолият учун жазолар қўлланишининг муайян мисоллари пайдо бўлгани ҳам ўз ролини ўйнаб берди.\nОдамларни дезинформация ва миш-мишларни тарқатишининг сабабларига мурожаат қиладиган бўлсак, улар маълум ва сийқаси чиқиб кетган. Батафсил маълумотлар, ишончга сазавор манбалар бўлмаса, медиа-майдонидаги бўшлиқни миш-мишлар ва асоссиз уйдирмалар тўлдириб ташлайди. Баъзилар арзон шуҳрат кетидан қувадилар, бошқаси эса лойқа сувда балиқ овлаб олишга умид қилади, яъни ёлғон маълумот асосида одамларни муайян ҳаракатларни қилишга ундаб, қандайдир манфаат кетидан қувади.\n— Сиз ўзбекистонлик дастурчилар томонидан Corona-19 ўйини яратилганини эълон қилдингиз. Бироқ тармоқда Sekip Games (Словакия) компанияси томонидан ишлаб чиқилган худди шунақанги ўйин сотувга қўйилган. Биринчи бор қараганда уларнинг орасида фарқ унчалик катта эмас – сизнинг версиянгизда интерфейс ўзбек тилида ва персонажлар дўппи кийиб олишган. Ушбу ҳолатни шарҳлаб бера оласизми?\n— Ушбу ўйиннинг ғояси Ўзбекистон Ёшлар иттифоқи раиси Алишер Садуллаевга тегишли. Айни пайтда мен унинг кризисли вазиятларга қарши кураш бўйича маслаҳатчиси бўлиб ишлаяпман ва Koronavirus Info канали – бизнинг биринчи лойиҳамиздир. Ўйин, движок ва концепция маҳаллий дастурчилар томонидан ишлаб чиқилган. Дизайн соҳасида словакиялик мутахассис ёрдам кўрсатди.\nЎйиннинг асосий мақсади – болаларни интерфаол услубда шахсий гигиенага қатъий риоя қилиш ва тарқалаётган коронавирус инфекциясидан қандай қилиб ўзини асраб қолишни ўргатиш. Ўйин учта тилда – ўзбек, рус ва инглизчада чиқарилган бўлиб, улардан Android, iOS ва веб каби барча платформаларда фойдаланиш мумкин.\nЎйиннинг бошланишида ва охирида анимация шаклида Жаҳон соғлиқни сақлаш ташкилотининг ушбу масала бўйича асосий тавсиялари берилган. Бугунги кунга келиб биз ЮНИСЕФ вакиллари билан уни кўпайтириб тарқатиш ҳақида музокаралар олиб бормоқдамиз, ўйин мамлакатимиз чегараларидан ташқарига чиқиб тарқалиш имкониятига эга.\n— Канал фаолияти доирасида сиз ҳаётга татбиқ қилишни истаган, аммо бу ишни амалга оширишга эришилмаган ғоя/лойиҳаларингиз борми? Бунга нима халақит бермоқда?\n— Лойиҳалар кўп, уларни амалга оширишда ҳеч қандай муаммолар йўқ. Эҳтимол, карантин билан боғлиқ қандайдир чекловлар бор бўлиши мумкин. Мисол учун, Ёшлар иттифоқи ташкил этган масофадан туриб ўқитиш доирасида турли предметлар бўйича дарслар олиб борилмоқда, онлайн-тест имтиҳонлари ўтказилмоқда, ғолиблар эса тақдирланмоқда.\nЯна битта лойиҳамиз – “ТезЁз” иловасидир. Бу махсус платформа бўлиб, ҳам онлайн ва ҳам оффлайн тартибларида ишлай олади. Ўз моҳиятига кўра, бу тез суратли диктант бўлиб, фойдаланувчилар уни тез ва хатосиз ёзишлари керак. Шундан кейин тизим ёзганларингизни баҳолаб, баллар тақдим этади.\nАндижонда ҳам йигитлар ажойиб бир ташаббусни амалга оширдилар. Улар машина ва одамлар учун махсус дезинфекция тунелларини (инфекциялардан зарарсизлантирувчи кабиналар – “Фарғона” изоҳи.) яратишни бошладилар.\n— Эпидемия тугаганидан кейин ҳам канал фаолият юритишда давом этадими? Балки ресурсни ўзгартириш бўйича фикр ва ниятлар тайёр бўлгандир? Агар тайёр бўлса, унда канал келгусида қайси мавзуга бағишланади?\n— Бу кўпчиликни бефарқ қолдирмаётган саволлардан бири бўлиб, унга шундай деб жавоб бераман: каналнинг келажаги қандай бўлиши тўғрисида ҳозирча аниқ бир тасаввурлар йўқ. Бироқ канал халқ манфати йўлида хизмат қилади деб аниқ айта оламан. Ўйлашимча, биз бу канални махсус ҳукумат ресурсига айлантириб, жамиятимизни янгиликлардан хабардор қилиб туришимиз мумкин. .


Ҳабиб Нурмагомедовнинг отаси вафот этди - UzNews.uz\nРамзан Қодиров ўзининг Телеграмдаги каналида Ҳабиб Нурмагомедовнинг отаси Абдулманап Нурмагомедов вафот этганлиги ҳақида пост қолдирди.\nФото:Валерий Шарифулин / ТАСС\nММА жангчиси Ҳабиб Нурмагомедовнинг отаси Абдулманап Нурмагомедов вафот этди. Бу ҳақда ТАСС ахборот агентлиги Чеченистон раҳбари Рамзан Қодировга таяниб маълум қилди.\n“Менга қайғули хабар етиб келди – Абдулманап Нурмагомедов бу ҳаётдан кўз юмибди. Барча чечен халқи номидан Абдулманап Нурмагомедовнинг оиласига чуқур ҳамдардлик билдираман. У бу ҳаётдан кетди, аммо ўзидан яхши ном ва муносиб ворислар қолдирди”, деб ёзган Қодиров ўзининг Телеграмдаги каналида.\nНурмагомедов 57 ёшда эди. У коронавирусга чалинган ва бунинг оқибатида икки томонлама пневмониянинг оғир кўринишига учраб, кома ҳолатига тушиб қолганди.\nТАСС ахборот агентлигининг маълум қилишича, Ҳабиб Нурмагомедов 22 июн куни отасининг аҳволи оғир бўлгани ҳақида хабар қилган. Унинг сўзларига кўра, отаси коронавирусга чалинган, аммо "инфекция ўз асоратларини қолдирган" ва у Москвадаги касалхонада реанимацияда ётган. У дастлаб пневмония билан касалхонага ётқизилган, аммо кейинчалик инсультга учраган ва бир ҳафта комада ётган.


Ёзувчи Мамадали Маҳмудов президентга августда ёзган хатига жавоб олмади\n26 октябр 2020, Тошкент вақти: 15:58\nҚарийб 17 йил қамоқда ўтириб, озодликка 2013 йилнинг апрелида чиққан 75 ёшли ўзбек адиби Мамадали Маҳмудов Ўзбекистон президенти Ислом Каримовга ўтган йилнинг 2 августида ёзган хатига орадан беш ой ўтиб ҳам жавоб олмади.\nЁзувчи мактуби унвонига унинг “очиқ” эканлиги ёзиб қўйилган бўлса-да, шу кунгача жамоатчилик ўқимаган бу номани тошкентлик журналист Малоҳат Эшонқулова куни-кеча эълон қилди.\nМамадали Маҳмудовнинг “Ўзбекистон Республикаси Президенти Ислом Каримовга очиқ хати” бошида мана бундай дейилган:\n“Муҳтарам президент! Мен 16 йил 7 ой қамоқда ўтирдим. Бу замон ичида бутунлай қашшоқлашиб қолдик. Қарзга ботдик. 14 минг доллардан ортиқ қарзмиз. Бу ҳол яна давом этса, бутунлай хор бўламиз. Ҳозир нонга ҳам қийналаяпмиз”.\nМактуб давомида унинг муаллифи қамоқдан чиққанидан сўнг давлат белгилаган пенсиянинг озлиги; оиласининг кундалик сарф-харажатлари; қамалишининг ўз наздидаги сабаблари; соғлиғи таҳликали даражада оғирлиги;\n(“Қоним қуюқлашиб, камайиб кетган; простата безларим жуда қаттиқ шамоллаган; иккала кўзимни ҳам парда босган – катаракта; ошқозонимда яра – полип – бор; нитроглециринга “ўтириб” қолганман, юз метрга ҳам усиз юролмайман; ётиб даволанишимга пулим йўқ”.)\nўзи ва ўғлининг доимий назорат остида эканлиги ва ниҳоят эркин яшай олмаётгани тўғрисида ёзган.\nМамадали Маҳмудов ўз мактубини якунлар экан, президентдан мамлакатни тарк этишига рухсат беришини сўраган:\n“Менда иккита йўл бор: ўлим ёки кетиш. Мен иккинчисини танладим. Чунки хорижда туриб ҳам элимга фойда келтираман. Кечмишимизни ёзаман. Шу билан бирга даволанаман. Бир замонлар қамоқдан чиққан Солженициннинг четга кетишига Кремль қаршилик қилмаган. Билъакс, йўл берган. У ёқда сара асарлар битган. Чет элга кетишимга йўл очилишини истайман. Бунга имкон беришингизни сўрайман. Бола-чақамга тегишмас, деб умид қиламан.”\nМактуб муаллифи, ёзувчи Мамадали Маҳмудов билан 8 январь куни боғландик.\n- Ҳа, бу хатни 2013 йилнинг 2 августи куни почта орқали Ўзбекистон президентига жўнатганман. Кейин қуда томонга ўз қўлим билан берганман, лекин менга расмий жавоб келгани йўқ, деди Мамадали Маҳмудов бироз сирли қилиб.\nЎзбекистонликлар “қуда томон”, дер эканлар, Миллий хавфсизлик хизматини назарда тутадилар.\nМамадали Маҳмудов хатни ёзганидан бери саломатлиги янада абгорлашганини айтиб берди.\nУнинг айтишича, 7 кишидан иборат оиласи шу кунда ўта оғир аҳволда яшамоқда.\n“220 минг пенсия оламан, бу пул оладиган дориларимдан бир турининг биттасига ҳам етмайди”, деди ёзувчи.\nУнинг айтишича, ўғил-қизи ишсиз, оила “чол-кампирнинг 450 мингга етмайдиган” пенсиясига тирикчилик ўтказмоқда. Боз устига оиланинг 14 минг доллар қарзи ҳам бор.\nПрезидентдан хатига жавоб олмагани билан Мамадали Маҳмудов “қуда томон” вакилидан жавоб олганини айтди:\n“Кетсангиз майли, кетаверинг, деди”, деди ёзувчи.\nЭврил Турон тахаллуси билан 1980 - 90 йилларда жамоатчиликка кенг танилган ўзбек ёзувчиси Мамадали Маҳмудов 14 йиллик қамоқ жазосини ўтаб, 2014 йилнинг 19 апрелида озодликка чиққан эди.\nТаниқли адиб 1999 йилда Тошкентда юз берган портлашларга алоқадорликда айбланиб, озодликдан маҳрум этилган.\nАммо бунга қадар ҳам бу ёзувчи икки марта қамоққа ташланган.\nМамадали Маҳмудов Ўзбекистон мустақиллиги учун Совет даврида курашган ëрқин сиëсатчилардан бири сифатида эътироф қилинади.\nУнинг “Ўлмас қоялар” асари Совет даврида тақиқлаб қўйилган эди.\nМазкур роман француз тилида нашр этилган. Адибнинг асарини Филипп Фризон француз тилига таржима қилган.


Соғлиқни сақлаш вазирлиги: эмлашдан уч кун ўтиб эркакнинг вафот этиши препарат қабул қилиш билан боғлиқ эмас Ўзбекистон янгиликлари\nСоғлиқни сақлаш вазирлиги: эмлашдан уч кун ўтиб эркакнинг вафот этиши препарат қабул қилиш билан боғлиқ эмас\nЎзбекистон, Тошкент – Batafsil.uz. Соғлиқни сақлаш вазирлигининг маълум қилишича, эмлашдан уч кун ўтиб эркакнинг вафот этиши препарат қабул қилиш билан боғлиқ эмас. Бу ҳақда вазирликка ҳавола қилган ҳолда мухбиримиз хабар бермоқда.\nЭслатиб ўтамизки, ижтимоий тармоқларда Тошкент вилояти Ўрта Чирчиқ туманида яшовчи аёлнинг фарзанди тиббий кўрикдан ўтказилмасдан эмлангани, натижада аҳволи оғирлашиб вафот этгани ҳақида хабарлар тарқалган эди.\nУшбу хабарни текшириш учун Соғлиқни сақлаш вазирлиги томонидан махсус тезкор гуруҳ ташкил этилган. Мутахассислар 38 ёшли эркакнинг ўлим тафсилотларини батафсил ўрганиб чиқишган.\nАниқланишича, 10 август куни у “Туябўғиз” оилавий шифокорлик пунктида, оилавий шифокор кўригидан ўтказилиб, эмлашга монелик қилувчи ҳолатлар аниқланмагач, вакцинатор ҳамшира томонидан эмланган. Вакцина олгандан кейин 20 дақиқа давомида оилавий шифокор кузатувида бўлган ва акс таъсирлар кузатилмагач, уйига рухсат берилган,\nСуд-тиббий экспертиза хулосасига кўра, марҳумнинг жорий йил 13 август, яъни у эмланганидан 3 кун ўтиб юз берган ўлими эмлашдан сўнг унинг соғлиғида содир бўлган ўзгариш ва шифокорлар томонидан тавсия этилган препаратлар билан боғлиқ эмас. Шу билан бирга, кимёвий моддалар билан заҳарланиш клиник белгилари ҳам кузатилмаган.\nВазирликнинг маълум қилишича, эмлашга энг асосий монеликлардан бири ҳисобланган анафилактик шок ҳолати ва бошқа салбий таъсирлар вакцина қилингандан кейин 30 дақиқа ичидагина рўй бериши мумкин.\nСуд-тиббий эспертизанинг якуний хулосасига кўра, унинг ўлимига ўткир зотилжам, бош мия ва миячанинг менигоэнцефалити, эпимиокардит касалликлари сабаб бўлган.


Ўзбекистондаги мактабларда янги тизим жорий этилади » Ўзбекистон янгиликлари – Zamin.uz\nЎқув машғулотларидан сўнг иштирокчилар "KUNDALIK"ни амалиётда синаб кўриб, платформани ишлаб чиқарувчиларига ўз фикрларини билдиришди. Келгуси ўқув йилидан Ўзбекистондаги барча мактабларда мазкур тизимни жорий этиш борасидаги педагоглар таклифи мутахассислар томонидан инобатга олинди.\n2018 йилнинг октябрь ойида Халқ таълими вазирлиги ҳамда "KUNDALIK" компанияси мактабда электрон журнал ва кундаликларни жорий этиш бўйича лойиҳани амалга ошириши тўғрисида хабар берилган эди. Мазкур ташаббус таълим жараёнига АКТни жорий этиш бўйича келиб тушган аризаларни ўрганиш натижасида Халқ таълими вазирлиги томонидан маъқулланган. Эндиликда “KUNDALIK” компанияси барча харажатларни ўз зиммасига олган ҳолда мазкур тизимни жорий этиш, фаолиятини таъминлаш ва ривожлантириш ишларини олиб боради.\n- Бугунги кунда Ўзбекистон мактабларида электрон журнални жорий этиш бўйича “KUNDALIK” лойиҳасини амалга оширяпмиз. Тизим билан ишлаш учун интернетга уланган компьютер кифоя. Бундан ташқари, ўқитувчилар мобиль қурилмалар учун мослаштирилган версиясидан ҳам фойдаланишлари мумкин, - дейди компания вакили Юрий Бойко.\nЯнгиликлар » Жамият » Ўзбекистондаги мактабларда янги тизим жорий этилади\n13:21 2015 йил охиригача Ўзбекистоннинг барча йирик компаниялари тўлиқ равишда ахборот технологиялари билан таъминланади


Ўзбекистон, 01 июн 2015\n19 октябр 2019, Тошкент вақти: 14:42\n1916 йил қирғинини Ўзбекистонда ҳеч ким эсламаяпти\nРоса бир йилдан сўнг Ўзбекистонда 1916 йилда кўтарилган халқ қўзғолонлари ва бу исёнларнинг Чор Россияси томонидан аёвсиз бостирилганига 100 йил тўлади. Исёнларни бостириш давомида рус аскарлари томонидан юз минглаб одамлар қирғин қилинган. Бироқ Ўзбекистонда бу мавзу на тарихчилар, на фуқаровий жамият ва на ҳукумат томонидан эсланмаётир.\nҚорақалпоғистонда талабалар чопиққа ҳайдалди\nҚорақалпоғистонда давлат корхоналари ишчи-хизматчиларидан тортиб талабаларгача ғўза чопиғи ва яганасига жалб этилди. Шу ой ўрталаридан Бердақ номидаги Қорақалпоқ Давлат университетининг 1-3 курс талабалари ўқиш ўрнига Кегейли тумани пахта далаларида текинга ишлатилмоқда.\nОзодбек концертларини яна қолдириш билан мухлисларини алдади\nНавоий ва Зарафшонда Озодбек Назарбековнинг 27 ва 28 май кунларига белгиланган концертлари қолдирилганини расмийлар қўшиқчи Қорақалпоғистонда “Умид ниҳоллари” тадбирида қатнашгани учун Навоийга кела олмагани билан изоҳлади. Озодлик манбалари эса, концерт қолдирилишига бошқа сабаблар ҳам борлигини айтмоқда.\nТошкентнинг руслар тарафидан босиб олинганига 150 йил тўлди\n150 йил бурун Генерал Черняев қўмондонлигидаги рус истилочиларининг Тошкентни босиб олгани билан боғлиқ тарихий санани Озодликнинг "Қурултой" эшиттиришида муҳокама қилдик.\nЎзбекистон масжидларида Озодликка қарши ваъз қилинди\nЎзбекистондаги жоме масжидларида жума намозидан олдин ўқиладиган маърузаларда имомлар аҳолини Озодлик каби ахборот воситаларига хабар беришдан узоқ туришга даъват қилди. Айни пайтда Марғилонда намозхонлар ҳақлари камситилаётгани ҳақидаги Озодлик хабаридан сўнг маҳаллий телевидение ходимлари тепадан келган топшириқ асосида бу хабарни рад этувчи махсус кўрсатув тайёрлашга киришган.\nЎзбекистонлик геолог олимлар Тошкент вилоятида палеоген даврига оид улкан ҳайвонлар изини топганликларини айтишмоқда. Уларга кўра, Оҳонгарон шаҳри яқинидаги дара сўқмоғида 65 миллион йил аввал қирилиб кетган улкан жониворларнинг тош ва қояларда сақланиб қолган излари топилган. Бу изларнинг ёши эса 100 миллион йил, деб тахмин қилинмоқда.\nТижорат банклари ëппасига аҳолига валюта сотиш давом этаëтгани ҳақида баëнот тарқатди\nЎзбекистондаги аксар йирик тижорий банклар айни бир хил баëнот билан чиқиб¸ аҳолига хориж валютаси сотиш билан боғлиқ муаммо йўқлигини билдирдилар. Бир хил мазмундаги раддия 29 май куни “Ипотека-банк”¸ “Ипак Йўли банки”¸ “Алоқабанк”¸ “Туронбанк”¸ “Асакабанк”¸ “Asia Alliance Bank” ва “Саноат-қурилиш банк”лари расмий сайтида эълон қилинди.\n4500 долларлик имзо, милицияга қўл кўтарган суд ходими\nАмерикадан келган пулдор аёлни ўлдирган қотил икки кунда ушланди. Интернетда фаришталар тасвири дея иддао қилинган видеолавҳа тарқалди. Амалдор кўзи ожизлар ишлайдиган корхонадан 4500 доллар пора олди. Жорий ҳафта матбуот шу каби воқеалар ҳақида ёзди.\nКумуш Раззоқова кийимини мақтаган қўшиқчи ва ўжар куз гуллари ҳақида\nЧодирҳаëлнинг бугунги меҳмони Ўзбекистонда хизмат кўрсатган артист Кумуш Раззоқова мамлакат шоу-бизнесидаги воқеалар¸ҳусусан баъзи қўшиқчиларнинг такаббурона баëнотларига муносабат билдирди. Ўз фаолиятини 1978 йилда бошлаган таниқли хонанданинг исми шу кунларда Ўзбекистон мусиқа оламидаги қатор воқеалар сабаб яна тилга тушди.


Байрам кўнгилга сиғмас кунлар\nТожикистонлик аксарият аёллар 8 март куни ҳам кундалик юмушлари билан банд бўладилар.\nБутун постсовет ўлкалари ҳудудида бўлгани каби Тожикистонда ҳам 8 март байрам сифатида нишонланади. Аммо Халқаро хотин-қизлар байрами арафасида Озодлик мухбири билан суҳбатлашган тожикистонлик аксарият аёллар шу кунда байрам кайфиятида эмаслигини эътироф этдилар.\nБиринчи суҳбатдошимиз - ғончилик Холдорхон опа билан Хўжанд автовокзалида учрашдик. У Хўжандга қизидан хабар олгани келганини айтди.\nРостини айтсам, 8 мартни қандай кутиб олишни хаёлимга ҳам келтирганим йўқ. Ҳозир байрам қилишга шароитнинг ўзи йўқ. Ҳамма нарса қиммат, пул топиш ҳам осон эмас. Илгари эркаклар туҳфалар беришарди. Бугун бечора эркакларнинг кўпи ишсиз. Охирги марта қачон совға олганим эсимда йўқ, дейди Холдорхон опа.\nЯна бир суҳбатдошимиз Муҳайёхон эса хўжандлик. Унинг эри бир неча йилдан буён оиласини боқиш, рўзғор тебратиш учун Россияда мардикорлик қилаётган экан.\n- Ҳозир бундай байрамларга ҳеч қандай қизиқиш ҳам қолмаган. Байрам кунлари ҳам одамларнинг вақти йўқ. Ҳамма тирикчилик ғамида юрибди. Бошқа томондан эркакларимизнинг асосий қисми Россияда меҳнат қилади. Уларнинг ҳам пул топиши осон эмас. Шунинг учун оилаларига икки-уч ойда бир марта пул жўнатишади, дейди Муҳайёхон.\nГўзал исмли суҳбатдошимизнинг олий ўқув юртини тугатганига икки йил бўлибди. Бироқ 8 мартни қачон байрам қилганини эслолмайди.\n- Қачон қўлингизда пул, эрта билан туриб, борадиган меҳнат жойингиз бўлса, ўша куни байрам, деб ҳисоблайман. Чунки тожикистонлик аёлларимиз бу қашшоқ ҳаётдан шундай қийналганки, ижтимоий жиҳатдан оғир аҳволда. Улар учун на 8 марту ва на Навруз байрамдек туюлмайди, дейди Гўзал.\nАйни пайтда 8 мартни ўз байрами ҳисоблаб, бу кунда хурсандчилик қиладиган аёллар ҳам кам эмас Тожикистонда. Уларнинг айтишларича, оғир дамлар, қийинчиликлар йилдан йилга ортга чекинаяпти.\n- Бундан олти-етти йил олдин наинки 8 март, балки бошқа байрамлар ҳам кўнгилга сиғмас эди. Чунки ҳамманинг шароити оғир, оладиган ойлиги сариқ чақа бўлган. Ҳозир вазият анча яхшиланди. Бозору магазинлар турли озиқ овқату кийим-кечакларга лиқ тўла. Ойлик ҳам бир мунча ошди, яшаса бўлади. Бугун уйимизда барча фарзандларим йиғилади, байрам қиламиз. Бир сўз билан айтганда, охирги йилларда 8 мартни жуда интиқлик билан кутадиган бўлганман, дейди ўзини Мўътабар дея таништирган аёл.\nГулчеҳра исмли қиз эса Зарафшон водийсидан келган. У туғилиб ўсган жойида иш йўқлиги сабабли Хўжандда ишлаётганини айтади. Меҳнати қанчалик оғир, шароити қанчалик қийин бўлмасин, Гулчеҳра иш топганидан, уйига озми-кўпми пул юбориб турганига шукр қилади.\n- Онамлар, холаларим илгари 8 мартни қанчалик хурсандчилик билан кутиб олишгани ҳақида кўп гапиришади. Бугун мен 8 мартни байрам сифатида ҳис этмайман, чунки мамлакатимизда аёллар қадрланмайди. Қайси замонда аёлларимиз мардикорлик қилибди ёки оласини боқиш мақсадида ўзга юртга ишга кетибди, дейди Гулчеҳра.\nНавбатдаги суҳбатдошимиз Мухлисахон Бобожон Ғафуров туманидаги Маттайид қишлоғида яшайди. Унинг айтишича қишлоқдагилар 8 март нималигин билишмайди.\n- Қишлоқ жойда қанақанги 8 март байрами бор,билмайман. Бизга газ,чироқ берса, мана бу байрам бўлади. Қишлоқда байрам кунлари ҳам мол-ҳол, рўзғор юмушлари билан банд бўламиз, дейди Мухлиса.\nШирин сўз гадоси бўлиб қолган тожикистонлик аёллар Халқаро хотин-қизлар байрами – 8 мартни ана шундай кайфиятда кутиб олмоқдалар.


Ватан ичидаги муҳожирлар « Ўзбекистон Халқ Ҳаракати\nВатан ичидаги муҳожирлар\n19 June 2013 - 16:31\nЯрим тунда халқаро тармоқ саҳифаларини варақлаб турсам хат жилдимга узундан узун хат келиб тушди. Мактуб Америкада яшаётган ўзбек дўстим Темур Хожаўғлидан эди. Темурбейнинг битта гапини келтиришга мажбурман: “Ватан хорижидаги ўзбекларнинг аҳволидан Ватан ичидагиларини ҳоли оғир ва аянчлироқ.”\nБу гапларнинг ҳақиқатлиги кўзларимни ёшга тўлатди. Чунки мен хориждаги ватандошларимизни ўйлаб кўп эзилар эдим. Ҳозир юртимда мевалар ғарқ пишган. Олча, ўрик, гилос, тут… Йўлларнинг четида қатор тизилган дарахтлардан мевалар ерга гиламдек тўшалган. Шундоққина қўлга олиб ариқнинг сувига чайиб оғизга солинса бас. Аммо бу мевалар томоғимдан ўтмас эди. Қанчадан қанча қадрдонларим юрт ташқарисида бу неъматлар соғинчида яшамоқда деган ўй азоб берарди менга.Ўйлаб қарасам, юрт ичида туриб ҳам бу неъматларни кўриб туриб ҳам ея олмаётганлар, еса-да заҳар-заққум қилиб ютаётганлар сонсиз-саноқсиз экан.\nИстанбулнинг Тақсим деган жойида бир киши полицияга қўшнисидан шикоят қилиб,: “Жаноб, пардани очиб, ялонғоч бўлиб чўмиладилар. Бизнинг оиламиздагиларга бу ёмон таъсир қилади”-дея мурожаат қилибди. Полиция: “Биз нима қилайлик?” Биз уйнинг ичига аралаша олмаймиз”, деган экан.\nХеч бир юртнинг “маҳаллаот”и ва мелицияси бизникилар каби уйнинг ичига, инсоннинг қалбига, эътиқодига,амалига аралашмаса керак менимча. Аслида бу хуқуқ фақатгина исломга тегишли. Ислом адолат мезонида инсоннинг уйини ичига хам аралашади, қалбининг ичига ҳам аралашади, онгига, ниятига ҳам аралашади.Зотан аралашмаса, қонун мукаммал бўлмайди, интизом тўлиқ таъминланмайди. Полиция кўчада тургани билан ичкарида тартибсизлик давом этаверади.Шунинг учун ҳам Исломнинг бу вазияти буюук бир устунлик саналган.\nБироқ, биздаги аралашув бунинг акси ўлароқ Иймонга аралашув, фарз бўлмиш рўмолга аралашувдир. Рўмол ўраган аёл борки, хақийр ва хордир, хатто энг қора ишларгаям рўмолдаги аёл олинмайди. Истаган жойда истаган киши бошингизга чанг солиши мумкин ва албатта у ҳақ бўлиб чиқади.\nЯқинда турар жойдан справка сўраб маҳаллага чиқдим. Справкасиз болангизни хатто спорт тўгарагига ҳам олишмайди. Справка сўраб чиқди дегани қўлга тушдинг демакдир. Ҳамма жойда бу справкалар шунақа рол ўйнайдики… Маҳалла оқсоқоли, агар рўмолингни ечиб ташласанг справка бераман, бундай холатда юриш бизнинг жамиятимизда жиноят саналади, деди. Справкасиз ўғлимга шаходатнома берилмайди, шаҳодатномасиз олий ўқув юртига қабул қилинмайди. Бу ҳолатимни жиноятга алоқаси йўқлигини изоҳламоқчи бўлишим билан раис бошимга чанг солиб рўмолимни юлиб олди. Ва мана сенинг жиноятинг дея рўмолимни ерга топтай бошлади. Ҳаё инсонни ўлдирмоққа қодирлигига яна бир бор амин бўлдим ўшанда. Менинг бир дўстим бувиси ҳақидаги хотирани кўп гапирар эди: “Хужумчи”лар даврида бувимнинг бошидаги ёпинчиғини юлиб олиб ўтга ташлаб ёндиришганида бувим уятдан юраги ёрилиб ўша заҳоти ўлган эканлар, дея эслар эди у.\nБундан уч йил аввал шаҳар чеккасидан ҳовли қурдик. Ҳовлини атрофини девор билан ўраб олган эдик. Мен жуда ғаюрман, қизларим ҳовлини ичида очиқ юриши мумкин, дея, кўча томонга дераза ҳам қўйдирмаган, дарвозанинг тирқишларигача бегоналар назар ташламасин дея пахта тиқиб чиққан эдим. Бир куни маҳалланинг оқсоқоли деворимдан ошиб ҳовлимга (!) кирди. У бунга ҳақли эмиш! Қойилмисиз? Бекорга маҳаллаотларнинг раислари “Шухрат” орденларини олишмайди.\nНега сенинг дарвозанг доим ичкаридан қулф туради, нега битта ҳам туйнук қолдирмагансан, ҳамма жойни бекитиб ташлагансан? Биз маҳалла раислари ичкарида нима бўлаётганини билиб туришимиз керак. Иддаога боқинг! Уларга тешик ва туйнуклар бу қадар зарур. Буниси ҳали холва экан.\nКейинги йил шаҳар ичига кўчдик.Уйимизнинг кўча томонига биттагина форточка қолдирдик. Бир куни кеч соат ўнларда форточкадан бир кишининг калласи ярим танасигача кириб турибди. Очиқ турган форточкадан нақ уйимга кирмоқда ҳалиги киши.Ташқарига отилиб чиқдим Кимсан? Менинг уйимда нимангни йўқотдинг? Нима ҳақинг бор, бировни уйига бостириб киришга? Саволларимни тўхтата олмасдим. Ҳалиги киши бақиришга тушди: Участка нозири қаерга қарайди, нега мана бу “ваҳобий”ларга хеч ким индамайди, булар устидан қулфлаб олиб ичкарида нима қилади”,дея дод соларди у. Бир пасда нозир ҳам пайдо бўлди. Биз гуноҳкор-у айбдор бўлдик маҳалланинг айғоқчисига уйимнинг деразасидан кириб қолган бошингни торт, деганимиз учун. Ва отнинг калласидек жарима тўлаб саккизинчи жойга кўчдик.\nБундан ҳам қизиғи куни кеча бўлиб ўтди. Метроларда рўмоллиларни нафақат рўмоли хатто бошқа жойигача текширишмоқда. Қизларимнинг шимларини калтароқ қилдириш мақсадида тикувчиникига кетаётаётиб метрога тушдим. Кираверишда икки нафар мелиция ходими , киргач иккитаси сўмкангда нима бор, дея титкилашга тушди. Иштон бор дедим. Ишонмасдан сўмкамдаги иштонларни олиб роса қоқиб кўришди. Бир бурчакда эса бўй етган қизим номусдан ўксиб- ўксиб йиғлар эди…\nТемурбей! Сиз ҳақсиз! Ватанимнинг мевалари бизга қимматга тушмоқда!


Бўлимда асосан юрак хасталиклари :\nМиокард инфаркти , юрак маромини бузилиши, Гипертоник криз холатлари. Юрак йетишмовчилиги шу билан бир қаторда барча терапевтик огир хасталиклар даволанади. Бўлимда ўткир коронар синдром билан оғриган беморларда селектив ва системали тромболитик терапия ўтказилади.\nМиокард инфаркти билан оғриган беморлармуолажасида,Клопидогрел, Эноксапарин, бадреноблокаторлар ва АПФ ингибиторларига катта аҳамият берилмоқда. Булимда беморлар даволаш стандартига асосан малакали тиббий ёрдам олмоқдалар. Бундан ташқари бўлимда узоқ вақт астматик статус билан оғриган беморлар кўкрак жарроҳи билан бирга бронхоскопик лаваж усуллари амалга оширилмоқда.\nТерапевтик реанимация булими мудири\nМадумаров Иброхим Турсунович\nРеспублика шошилинч тиббий ёрдам илмий маркази Наманган филиали терапевтик реанимация булими мудири


15:16 / 13.03.2018\nПрезидентнинг 28.12.2017 йилдаги ПФ–5290-сон Фармони билан 2018 йилда 3та қўшимча дам олиш куни: 2 январь, 20 март ва 31 август берилди. Norma шарҳида иш кунлари қопланишини ҳисоблашда амалиётда қандай муаммолар юзага келганлиги тўғрисида сўз юритилади.\nБюджет ташкилотлари ҳисобланмаган ташкилотларда (давлат ташкилотлари ҳам ана шундай бўлиши мумкин) қўшимча дам олиш кунлари меҳнат таътилига қўшимча бошқа кунлар билан бир қаторда ташкилотнинг молиявий имкониятларидан келиб чиққан ҳолда, меҳнат шартномалари ёки иш берувчи томонидан касаба уюшма қўмитаси билан келишиб қабул қилинадиган бошқа ички ҳужжатларда белгиланади. Шу сабабли корхона ушбу моделни танлашга қарор қилган бўлса, бюджет ташкилотлари учун белгиланган қоидаларни қўллаши мумкин.\nИш йили ва календарь йили мос келмаганда вазифа қийинлашади. Ходим 3 январь билан 19 мартгача бўлган муддат оралиғида, масалан, 1 мартдан ишга қабул қилинди дейлик. Унга 1.03.2017 йилдан 28.02.2018 йилгача бўлган давр учун йиллик меҳнат таътили берилади. Бу пайтга фақат 1та қўшимча дам олиш куни – 2 январь тўғри келади.\n20 мартдан кейин ишга қабул қилинганда эса иш йилига (масалан, 25.03.2017 йилдан 24.03.2018 йилгача) 2та қўшимча дам олиш куни киради.\nФақат 1 сентябрдан бошлаб ва ундан кейин ишга қабул қилишда иш йили 3та қўшимча дам олиш кунини ўз ичига олади.\nБюджет ташкилотининг ходими 1 мартда ишга қабул қилинди дейлик. Таътилнинг давомийлиги – 18 иш куни. Муассасада 6 кунлик иш ҳафтаси белгиланган. Февралда ходим ойнинг 7-санасигача ишлади, 8–28 февраль кунларига 18 иш куни давом этувчи таътил берилди. Аслида у 8 февралгача ишлаб, ойнинг 9-санасида таътилга чиқиши керак эди. Сабаби – ходим 2 январда 1та қўшимча дам олиш кунидан фойдаланган, шу боис амалдаги таътили 17 кундан ошмаслиги керак.\nҚандай ҳисобланмасин, барибир ҳақи тўланган 1та ортиқча ишланмаган кун ҳосил бўляпти. Тегишинча, дебиторлик қарзи юзага келди. У январга тўғри келганлиги сабабли дебиторлик қарзи миқдори шу ойдаги ўртача кунлик иш ҳақи миқдорига тенг. Уни ким қоплайди деган савол туғилади: ортиқча 1 кун дам олган ходимми ёхуд маъмурият ходимими (директор, бухгалтер, кадрлар бўйича инспектор). Гап шундаки, меҳнат тўғрисидаги қонун ҳужжатларига мувофиқ, қонуннинг нотўғри қўлланилиши ҳисоб-китобдаги хато деб тан олинмайди ва шу сабабли ортиқча тўланган суммалар МКнинг 164 ва 279-моддаларидаги тартибда ходимнинг иш ҳақидан ушлаб қолинмайди. Бундай вазиятни ҳисоб-китобдаги хатога киритиш – алоҳида мунозара мавзуси.\nУшбу мақолада баён этилган позиция келгусида эълон қилинадиган Йўриқнома билан мос келмаслиги мумкин.\nтаътил дам олиш куни


Женис Жоплиннинг Porsche си ақл бовар қилмас нархда сотилди\n22:43 / 11.12.2015\nАмерикалик Женис Жоплинга тегишли бўлган 1964 йил ишлаб чиқарилган Porsche 356 Cabriolet спорткари Нью-Йоркда ўтказилган RM Auctions савдосида 1 миллион 760 минг долларга сотилди. Бошида аукцион ташкилотчилари машинани 400-600 минг долларга сотишни режалаштиришган эди.\nЖенис Жоплин ушбу спорткарни 1968 йилда Беверли-Хиллздан сотиб олган эди. Бошида кулранг тусдабўлган ушбу автомобиль унга 3,5 минг долларга тушганди. Қўшиқчи қўшимчасига уни безаб берган рассомга 500 доллар берган.\nУ машинасига Big Brother and the Holding Company гуруҳи аъзоларининг тасвирини қумли пейзаж ва астрологик рамзлар билан уйғунликда чиздирган эди. Картина “Олам тарихи” (History of the Universe) деб ном олган эди.\nҚўшиқчи ушбу машинани икки йил давомида бошқарди. “Порше” 1970 йилда у ҳалок бўлган Голливуддаги меҳмонхона авто тураргоҳидан топилган. Жениснинг оиласи 1973 йилда машинани қўлга киритади.


20:16 / 14.09.2018 | AbduRaxmoon | 5224\nАссалому алайкум! Аллоҳга шукур иботда мустаҳкамман. Авваллари интернетда ножойиз видеоларни кўрганим боис жинсий яроқсиз бўлиб қолдим. Хеч қандай дори дармон фойда бермаяпти. Жинсий яроқсизликдан қандай қутилса бўлади?\n- Ва алайкум ассалом! Аллоҳ таоло Яратувчи ва Холиқ Зотдир. Ўзи яратган нарсасига нима фойдаю нима зарарлигини жуда яхши билади. Уларга фойдали ва зарарли бўлган нарсаларни баён қилиш учун китобларни нозил қилди. Намуна тарзда кўрсатиб бериш учун пайғамбарларни юборди. Суннат дегани Аллоҳ бандалари қандай яшашлигини мезони бўлган амаллардир. Шунинг учун бутун дунё уламолари, ҳатто атеистлар ҳам суннат бўлган амалларни маҳкам ушлашга киришишди. Дунёсининг фойдаси учун мусулмонларнинг динини кўрсатмаси бўлса ҳам парво қилмай амал қилиб келишмоқда. Мусулмонлар эса бундан юз ўгириб улар нафратланиб чиқишга ҳаракат қилаётган ботқоғига ботишмоқда. Сиз ўша ҳаром нарса кўришни тездан тарк қилсангиз ва ибодатда, дуода мустаҳкам бўлсангиз яна қайта тикланади. Динга амал қилишингиз қанчалик зиёда бўлса тикланиши ҳам шунча тез бўлади. Аллоҳ ҳаром қилган нарсаларга қарашнинг яна бир томони ўзлари яроқсиз бўлиб қолганларидан кейин ички жинсий эҳтиёжини қодириш учун Лут алайҳиссаломнинг қавми қилган ишларга ўтиб кетиб қолишади. Валлоҳу аълам!\nВитилиго касалли бор одамнинг қизига уйланиш\nҚуръонни аудиосини тинглаш\nЭлектрон китобларни тарқатиш тўғрими\nтарбия учун тавсия


«Биз сиёсатчилар кондиционер ўрнатсак, аҳоли таажжубланади...»\n16:09:35 10 December 2019\n“@zambarakning_oqi” телеграм каналининг муаллифи — Фарҳод Файзуллаев ўз каналида Канаданинг Манитоба провинцияси парламенти ҳақида ажойиб маълумот ёзди.\n“Бугун битта хабарга кўзим тушди – Канаданинг Манитоба провинцияси пойтахти Виннипегдаги провинциал парламент биносида кондиционер йўқ экан. Тўғри, Виннипегда +45 бўлмайди, аммо ҳаво ҳароратининг +30гача исиши одатий ҳол экан.\nКондиционер муаммоси 1983 йил кўтарилган, аммо провинция бош вазири бинони совутишга пул сарфлашни «бемалолгарчилик» деб атаган. «Биз кондиционер ўрнатсак, аҳоли таажжубланади, нега сиёсатчиларга кондиционер керак, аксарият аҳоли усиз ҳам кун кечираётганда», деб қўшимча қилган провинциянинг энг баланд лавозимини эгаллаб турган Говард Поули.\nҚизиғи шундаки, парламентга ҳалигача кондиционер тизими ўрнатилмапти. Терлаб-пишиб ишлашаркан депутат бечоралар. Бу йил ҳукумат бинони янгилаш учун 150 миллон доллар сарфларкан, аммо бу пулга кондиционер тизимини ўрнатиш кирмас эмиш.\nМанитобанинг 1,3 млн аҳолиси 50 миллиард долларлик маҳсулот ишлаб чиқарар ва хизмат кўрсатар экан (провинция ЯИМ)\nЎзбекистониинг 33 миллион аҳолиси 47 миллиард доллар ЯИМ яратар экан.\nАлам қилди шуниси лекин, бору.”


4-лаборатория иши қаршиликли термометрларнинг структуравий схемасини тузиш\nHajmi 313.71 Kb.\nШаходатномага буюртма 11 синф 2019 2020 кирил 25 апрел, TOSHKENT PEDYATIRIYA TIBBIYOT INSTITUTI 2, Разработка нефти и газа, ПЕРЕРАБОТКА НЕФТИ И ГАЗА, 665864.pptx, 1, Muhandislik ijodkorligi asoslari, SHy va k ON 1, python1, Mustamlaka va sovet mustabid tuzumi ishchi dastur, savollar menejment, Fizika baza, Meхanik тebranishlar. Garmonik tebranish va uning xarakteristika, informasion texnologiyalarga asoslang\nҚаршиликли термометрнинг узатиш функцияси\nҚаршиликли термометрнинг дифференциал тенгламаси\nҚаршиликли термометрнинг ўтиш функцияси\nҚаршиликли термометрнинг вазн функцияси\nҚАРШИЛИКЛИ ТЕРМОМЕТРЛАРНИНГ СТРУКТУРАВИЙ СХЕМАСИНИ ТУЗИШ\nҚаршиликли термометрни ўлчамларини уни ўзгартириш коэффициентига ва вақт доимийсига таъсирини машинали экспериментда чуқур ўрганиш. Термометрни қайси типик звенога хослигини, уни хусусиятларини ўрганиш\nҚаршиликли термометрларнинг ишлаш принципи электр ўтказгич ҳамда ярим ўтказгичлар электр қаршилигининг ўзгариши уларга таъсир қиладиган хароратга мутаносиб эканлигига асосланади.\nҚаршиликли термометрларни тайёрлашда термометрик модда (термосезгич) сифатида кимёвий соф мис, платина ёки ярим ўтказгичлардан тайёрланган симлардан фойдаланилади. Бу кимёвий соф моддаларнинг термометрик характеристикалари R = f() олдиндан маълум ва ўзгармаc бўлганлиги учун қаршиликли термометрларнинг шкаласи ана шу характеристикага мувофиқ даражаланади. ¡лчаниши керак бўлган муҳит харорати унга киритилган термометрик модданинг – электр симнинг қаршилиги ёки ундан ўтадиган ток миқдори орқали топилади.\n1-расм. Қаршиликли термометр. Бу ерда 1-қобиқ, 2-альюминий кукуни, 3-сим.\nҚаршиликли термометрнинг структура схемасини кўрайлик:\n2-расм. Қаршиликли термометрнинг структура схемаси\nБу ерда Т2 ва Т3 жуда кичик бўлганлиги сабабли ташлаб юборамиз:\nБундан келиб чиқиб қаршиликли термометрнинг умумий узатиш функциясини топамиз:\nДемак, қаршиликли термометр ҳам биринчи тартибли нодаврий звенога хос экан.\nУшбу формуладан келиб чиқиб, қаршиликли термометрнинг структура схемасини моделлаштирамиз:\nБир хил динамик хусусиятларига эга бўлган икки структура схемани графигини битта ўқда кўриш учун “MUX” модулидан фойдаланиб ва кетма-кет уланган интеграл звено билан рақамли индикатор ёрдамида турли сигналларга бўлган схемалар реакцияларини бир хиллигини баҳолаш мумкин.\n“MATLAB” ва “Simulink” дастурий пакетлар ёрдамида қаршиликли термометрнинг иккала структур схемаларини шахсий комьпютерда йиғинг ва уларни турли кириш сигналларига раекцияларини бир хиллигни ўтиш графикларида кўрсатиб беринг, интеграл мезонларда баҳолаб беринг.\nТермометрни ишлаш принципига кўра звеноларни ўзаро бир-бирлари билан уланг;\nГенератор ёрдамида термометр киришида турли таъсир этувчи сигналларни амалга оширинг (поғонали, дельта, синусоидал);\nСтруктур схемалардаги чиқиш сигналларини экспонента бўйича ўзгаришини мониторда график кўринишида кўринади. Реакциялар бир ҳил бўлса “mux” модулидан кейинги индикаторда битта график кўринади. Реакциялар ҳар хил бўлса унда мониторда икки хил график кўринади. Агар графиклар жуда оз миқдорда фарқ қилсалар, уларнинг фарқлари график остидаги юза кўринишида рақамли индикаторларда кўринади.\nҚаршиликли термометрнинг принципиал схемасини келтиринг, уни ишлашини қисқача қилиб тушунтириб ёзинг;\nҚаршиликли термометрнинг кенгайтирилган ва соддалаштирилган структура схемаларини келтиринг;\nТермометрнинг статик ва динамик тангламасини келтириб чиқаринг.\n140-19 ТЖИЧАБ гуруҳ талабаси ШАРИПОВ ШАХЗОД нинг «Соҳанинг технологик ўлчашлари ва асбоблари» фанидан 4-тажриба ишига


Ушбу тадбир мамлакатимизнинг Франкфурт — Майндаги бош консуллиги томонидан Германия — Ўзбекистон дўстлик жамияти ва Бонн шаҳар маъмурияти билан ўзаро ҳамкорликда ташкил этилган.\nБу ҳақда “Жаҳон” ахборот агентлиги хабар тарқатди.\nТақдимот таом тайёрлаш бўйича маҳорат дарси шаклида уюштирилди. Бонн халқ мактаби ошпазлик курсларининг қатнашчилари ўзбек миллий ошхонасининг ўзига хос хусусиятлари, таом пишириш бўйича халқ анъаналари, ўзбек пазандачилигида ишлатиладиган зираворлар билан бевосита танишдилар.\nТадбир чоғида немис ошпазлари ва пазандачилик мухлислари ташкилотчилар билан биргаликда ўзбек димламаси ва шўрва тайёрлашди, сўнгра сомса ёпилди. Мухтасар қилиб айтганда, тақдимот қатнашчилари ўзбек таомларини тайёрлаш сирларини зўр иштиёқ билан ўрганишди.\nБонн халқ мактаби курсларининг раҳбари Марита Мёниг бу тадбирни “ўзбек моҳир ошпазларининг тавсиялари остида ўтказилган ажойиб пазандачилик оқшоми”, дея таърифлади.\n— Бугунги машғулот жуда ҳам қизиқарли ва ўзига хос тарзда ташкил этилди, — деди у. — Ўзбек таомларининг ажойиб мазаси ва хушбўйлигидан баҳра олдик. Ўзбекистон таомлари муваффақият билан тақдим қилинди. Тадбир қатнашчилари бугун татиб кўришган таомларни тайёрлаш йўлларини пухта ўзлаштириб олишганига умид қиламиз.\n— Биз, яъни халқ мактаби иштирокчилари келгуси йилда Ўзбекистон бўйлаб саёҳат қилмоқчимиз, — Бонн халқ мактаби курсларининг қатнашчиси Роланд Кох. — Турли-туман анънавий ўзбек миллий таомларини жойида таътиб кўриш ҳамда уларнинг тайёрланиши сир-асрорларини ўрганиш ниятидамиз.\nБиз бугун Ўзбекистон ошпазлик санъатига ошно бўлиш юзасидан биринчи қадамни ташладик. Серқуёш ўзбеклар диёрига бўлажак сафаримизни интиқлик билан кутамиз.\nМазкур рукндаги бошқа мақолалар: « Чо Чоль Чён: Мақсадим – ҳар йили Ўзбекистон Президенти фаолиятига бағишланган асар ёзиш\tСабот »


Sony Xperia XZ1 флагманининг нархи маълум бўлди - Terabayt.Uz\nSony Xperia XZ1 флагманининг нархи маълум бўлди\nТаниқли инсайдер Роланд Квандт ҳозирча намойиш қилинмаган Sony Xperia XZ1 ҳамда XZ1 Compact флагманларининг смартфон бозорида қанчадан сотилишини маълум қилди.\nМанбаанинг қайд этишича, Sony Xperia XZ1 флагмани 770 АҚШ долларидан, унинг кичик ва ихчам талқини 640 доллардан сотувга чиқарилади.\nУлар тўғрисида нима маълум?\nSony Xperia XZ1 ҳамда XZ1 Compact смартфонларида ток сиғими 3000 ҳамда 2800 мА соат бўлган аккумулятор, илғор Qualcomm Snapdragon 835 процессори ҳамда 4 гигабайтли оператив хотира ўрнатилган. Юқори талқинга 5.2 дюймли, ихчам талқинга 4.6 дюймли Full HD ва HD дисплей ўрнатилган. Ҳар иккала смартфон сўнгги камера технологияларига эга.\nSony Xperia XZ1 ҳамда XZ1 Compact шу йилнинг 1 - 6 сентябрда Берлинда ўтказиладиган IFA 2017 кўргазмасида намойиш қилинади. Шунингдек, мазкур кўргазмада Xperia XZ1, XZ1 Compact ва X1 телефонлари ҳам тақдим қилинади.\nGFXBench бенчмаркининг маълумотлар базасида Sony’нинг Xperia XZ1 смартфони тест натижалари бир муддат аввал эълон қилинган эди.\nБенчмарк кўрсатган маълумотларга қараганда, модель рақами Sony G8341 бўлган бу қурилма илғор Qualcomm Snapdragon 835 процессорида ишлайди. Унинг тезкор хотираси ҳажми 4 гигабайтни ташкил этади, операцион тизими версияси эса – Android 7.1.1 Nougat.


Соғлом турмуш тарзи қандли диабет хасталигининг олдини олади - Халқ сўзи\n17:24 19 Март 2019 Жамият\nМаълумки, эндокрин касалликлар орасида қандли диабетга қарши курашиш эндокринологиянинг долзарб вазифасидир. Ҳозирда дунё бўйлаб 425 миллион қандли диабет ҳолати қайд этилган бўлса-да, аммо амалда касалланган беморлар икки баробар кўпдир. Шу боис сўнгги йилларда юртимиздаги Республика ихтисослаштирилган эндокринология илмий-амалий тиббиёт марказида ушбу касаллик билан оғриган беморларнинг миллий регистри олиб борилмоқда. Натижада, эрта ташхис қўйиш ва ўрин босувчи дори-дармон билан таъминлаш, ўзини ўзи назорат қилиш усуллари ёрдамида беморларни кузатиш ва ўқитишни оптималлаштириш, бу соҳада жойларда эндокринологларни қайта ўқитиш яхшиланди. Келгусида кадрлар етишмовчилигининг бартараф этиш, яъни 30 минг аҳолини 1 нафар эндокринолог шифокор билан таъминлаш, шу билан бирга, уларнинг билим ва малакасини оширишга ҳам алоҳида аҳамият берилади.\nБу ҳақда Соғлиқни сақлаш вазирлиги томонидан Миллий матбуот марказида ташкил этилган “Аҳолини, айниқса, ёшларни қандли диабет касаллигидан ҳимоя қилиш чора-тадбирлари: натижалар, муаммолар ва ечимлар” мавзусида матбуот анжуманида айтиб ўтилди, дея хабар бермоқда Соғлиқни сақлаш вазирлиги жамоатчилик билан алоқалар бўлими.\n– Қандли диабет билан оғриган болалар, ўсмирлар ва ушбу касалликнинг 1-турига чалинган катта ёшлилар ҳамда инсулин билан муолажа қилинадиган 2-тур беморлар кўпроқ эътиборга муҳтож бўлишади. Ушбу гуруҳ беморлар юз фоиз давлат томонидан инсулин билан таъминланмоқда, – дейдиРеспублика ихтисослаштирилган эндокринология илмий-амалий тиббиёт маркази бош шифокори Феруза Ҳайдарова. – Қандли диабетни ўз вақтида аниқланиш ва самарали даволаш асоратлар юзага келишини камайтиради, беморлар ҳаётини узайтириб, асоратларни даволашда кетадиган сарф-харажатларни камайтиради. Касалликни даволаш баробарида, унинг олдини олиш энг муҳим вазифадир. Айниқса, 2-тур қандли диабетнинг олдини олиш соғлом турмуш тарзи ва тиббий маданиятга боғлиқ. Яъни, овқатланиш тартибига риоя этмаслик, камҳаракатлилик, семизлик ва қон босимининг юқори бўлиши ушбу хасталикнинг асосий сабабларидир.


Германия газ таъминотида фавқулодда вазият режасига ўтади\nГермания энергетик фавқулодда вазият учун фавқулодда газ режасининг биринчи босқичи бошланганини эълон қилди.\nИқтисодиёт вазири Роберт Хабекнинг сўзларига кўра, бу қарор "Шимолий оқим 1" газ қувури орқали Россия газини етказиб бериш ҳажмининг 60 фоизга қисқариши билан боғлиқ.\nУнинг тушунтиришича, бундай оқим билан келаси қишгача Германия сув омборларини кўзда тутилган 90 фоизгача тўлдира олмайди.\nХабекнинг таъкидлашича, ҳозирги вақтда истеъмолчиларга ҳеч нарса таҳдид солмаяпти, аммо энг ёмон сценарийга тайёрланиш зарурати аниқ.\n"Бундан буён Германияда газ танқис маҳсулотга айланади", — деди вазир. "Бозор истеъмол буюртмаларини ва захираларни ўртача даражада тўлдиришга қодир, аммо бу бизга нотўғри хавфсизлик ҳиссини бермаслиги керак".\nБерлин содир бўлаётган воқеаларни Россия томонидан Европанинг газ шантажи деб ҳисоблашда давом этмоқда.\n"Менинг фикримча, мақсад Германия ва Европа сўнгги бир неча ой давомида туриб олган асосларни – буюк бирдамлигимиз, Украина билан бирдамлигимиз ва озодлик ҳимояси учун тўловни тўлашга тайёрлигимизни йўқ қилишдир", — деди Хабек.\nУ Европа давлатларини шантажга берилмасликка чақирди.\n"Немис саноати газ таъминотини чеклашдан қўрқиш керакми?" деган саволга жавобан Хабек, бу ҳеч қачон содир бўлмаслигига умид билдирди. "Бироқ, албатта, мен буни истисно қила олмайман", дея қўшимча қилди у.\nКиритилди: 18:54 23.06.2022. Ўқилди: 1430 марта. Фикрлар сони: 0 та.


Ангрен яқинида даҳшатли ЙТҲ. Тошкент — Фарғона йўли ёпилган\nАнгрен яқинида даҳшатли ЙТҲ. Тошкент —...\n10.09.2019 08:02 0 7659\nАнгрен шаҳридан ўтадиган А370 трассасида даҳшатли йўл-транспорт ҳодисаси рўй берди. Тасдиқланмаган маълумотларга қараганда, темир йўл кесишмасида автобус ва поезд вагони тўқнашиб кетган.\nГувоҳларнинг маълумот беришича, йўл-транспорт ҳодисасида камида икки автобус ва битта Дамас қатнашган. Айни вақтда Тошкент — Фарғона йўли Ангрен шаҳрига етмасдан ёпилган, ЙПХ ходимлари автомобилларни Нуробод, Илғор, Қўшсой қишлоқларидан ўтадиган айланма йўлга йўналтирмоқда.\nXabar.uz мухбири Фавқулодда вазиятлар вазирлиги матбуот хизмати билан алоқага чиқди, айни вақтда вазиятга ойдинлик киритиш учун расмий жавоб олиниши кутилмоқда.\nЙТҲ фавқулодда вазият


Ўзбек-қирғиз чегарасида яна можаро\n28 сентябрь куни ўзбек-қирғиз чегарасида яна можаро юз берди. Қирғизистон чегарачиси Ўзбекистон ҳудудига ўтиб, Ўзбекистон фуқаросига қурол ўқталгани учун ҳибсга олингани хабар қилиняпти.\n“Press-uz.info” сайтининг Ўзбекистон Миллий хавфсизлик хизмати ҳузуридаги Давлат чегараларини қўриқлаш қўмитаси матбуот хизматига таяниб ёзишича, 28 сентябрь тун ярмида Ўзбекистон ҳудудига ўтиб олган қирғиз чегара қўшини оддий аскари Тўхтамамбетов роса безорилик қилган. Ўзбек чегарачилари уни қайтаришга уринганда эса ҳатто ҳавога икки марта ўқ узган. Шундан сўнггина ўзбек чегарачилари уни қуролсизлантириш ва Пахтаобод тумани ички ишлар бўлимига олиб боришга мажбур бўлган.\nЎзбекистон МХХдан фарқли ўлароқ, Қирғизистон томони воқеа ҳақида аниқроқ тафсилотларни билдиришга рози бўлди.\n“Мен ҳозиргина Ўзбекистон чегара қўшинлари штаби раҳбари билан гаплашдим. Қирғиз аскари Тўхтамамбетов тунда адашиб қолган ва чегара устидаги қишлоқ оралаб Ўзбекистон томонга 5-10 метр кириб кетган. У ерда эса уни милиция ушлаган, сўроқ қилган ва мана бугун соат 3 да уни Бекобод пости орқали ўзимизга топширишади. Бу ерда ҳеч қанақа низо йўқ. Аскар маст ҳам бўлмаган. У ердаги чегара чизиғи уйлар оралаб ўтади. Исталган одам адашиши мумкин”, - деди Қирғизистон Давлат чегараларини қўриқлаш хизмати раҳбари ўринбосари генерал Абдужалил Жамолов.\nДарҳақиқат, бу ҳудудларда айнан чегара чизиғи устида қолган қишлоқлар бор. Қизиғи шундаки, кўчанинг бир тарафида ёнма-ён турган икки уйнинг бирида Ўзбекистон фуқаролари, бошқасида эса Қирғизистон фуқаролари яшайди. Қирғизистон генерали 28 сентябрь тунидаги ҳодисанинг юзага келишида шунга урғу берди.\n“Озодлик” мухбири генерал А.Жамоловдан 26 сентябрь куни “Соқолди” чегара постида юз берган воқеада Ўзбекистон томони ўз фуқаролари айбини тан олгани тўғрисидаги хабарга ҳам ойдинлик киритишини сўради.\nЭслатиш ўтамиз, 26 сентябрь куни Ўзбекистоннинг Андижон ва Қирғизистоннинг Жалолобод вилоятлари туташган “Соқолди” чегара пунктида 15 га яқин ўзбекистонлик чўпон подани ҳайдаб Қирғизистон ҳудудига ўтиб қолган ва қирғиз чегарачилари уларни қайтараётган вақтда низо кўтарилган эди.\nБаъзи ахборот воситаларида Ўзбекистон томони бу воқеада айб ўз фуқароларидан ўтганини тан олгани ва бу ҳақда Қирғизистон томонига расмий билдирув йўллагани ҳақида хабар тарқалди.\nАммо А.Жамоловга бу борада Ўзбекистон томонидан якуний жавоб ҳали олинмаганини маълум қилди.\n“Тўғри, улар бизнинг ҳудудимизга ноқонуний ўтганини тан олган. Бироқ ҳодиса юзасидан ҳали якуний жавоб берилгани йўқ. Яъни Ўзбекистон айбини тан олди, деган гап тўғри эмас. Биз ўзбекистонлик ҳамкасбларимиз билан барча масалаларда ўзаро тушуниш асосида иш олиб боряпмиз, ихтилофлар йўқ. Шу боис, бундай кескин талқин қилинган ахборот тарқатишга чек қўйиш керак. Бу эса кимгадир керакдир, эринмасдан фисқу фасод қилиб ўтирибди”, - деди генерал.\nЧегара олди ҳудудида яшовчи аҳоли вазиятини ўрганиш билан шуғулланувчи “АСТЕD” халқаро ташкилотининг Қирғизистон жанубидаги бўлими ходими Алмаз Жигелдиев аслида ўзбек-қирғиз чегарасидаги вазият кейинги вақтда сал таранглашиб қолганини айтади. Бу ташкилот сўнгги 3 йил давомида Ўзбекистон-Қирғизистон-Тожикистон чегарасида иш олиб бормоқда.\n“Яқинда биз Қирғизистоннинг Жалолобод ва Ўзбекистоннинг Андижон вилоятлари оралиғидаги чегара постлари яқинида аҳоли вакиллари билан давра суҳбати ўтказдик. Ўшанда аҳоли кейинги вақтда Ўзбекистон томони назоратни яна кучайтиргани ва фуқароларни ноқонуний равишда ушлаш, сарсон қилиш ҳоллари кўпайганидан норозилик билдирди. Бироқ ўзбек чегарачилари буни пахта мавсуми бораётгани билан боғлаяпти. Чунки чегара орқали пахта контрабандаси ҳам кузатилади. Бироқ аксар ҳолларда фуқароларга ноқонуний муносабатда бўлинади”, - дейди А.Жигелдиев.\nЎзбекистон ва Қирғизистон аҳолиси икки давлат раҳбарларининг яқин орада бўлажак учрашувида виза тартиби юмшатиш ҳақида ҳужжат имзоланиши чегарадаги вазиятни юмшатишига умид қилмоқда.


Ичимликларга янги талаблар белгиланди\nТехник регламент расмий эълон қилинган кундан бошлаб 18 ой ўтгач амалга киритилади. У амалга киритилгунга қадар алкоголсиз ичимликларни стандартлаштириш бўйича норматив ҳужжатларни мажбурий тартибда эмас, ихтиёрий қўлланилади.\nNorma’нинг ёзишича, техник регламент алкоголсиз ичимликларга, хом ашё ва таркибий қисмларга, алкоголсиз маҳсулотларни ишлаб чиқариш, сақлаш, ташиш, сотиш ва утилизация қилиш жараёнларига татбиқ этилади. У болалар озуқаси учун мўлжалланган, мамлакат ташқарисига экспорт қилиш учун ишлаб чиқарилган маҳсулотларга нисбатан татбиқ этилмайди. Алкоголсиз маҳсулотлар рўйхати Техник регламентга иловада келтирилган ва 20 турдан иборат.\nИчимликнинг истеъмол қадоғида қўшимча тарзда ушбу маҳсулотга тегишли маълумот тариқасида қуйидаги ёзувлар жойлаштирилади: сифат сертификатлари мавжудлиги, таркибида таъм берувчилар, аспартам (фенилаланин), энергетик қувват берувчилар ва бошқалар мавжудлиги. Харидорни чалғитишга олиб келадиган ишончсиз маълумотлар кўрсатилиши тақиқланади.\nИчимликлар таркибидаги заҳарли элементлар ва микотоксинлар, радионуклидларнинг рухсат этилган даражаси, микробиологик ва паразитологик кўрсаткичлар Техник регламентга тегишли иловаларда келтирилган.\nТасдиқланган Техник регламент «Ўзстандарт» агентлиги, Санитария-эпидемиология назорати давлат инспекция си, «Ўзбекозиқовқатхолдинг» ХК томонидан сертификатлаштириш органлари ва синов лабораторияларига етказилади, мавжуд НҲҲлар хатловдан ўтказилади ва Регламент талабларига мувофиқлиги баҳоланади, талабларга риоя этилиши устидан назорат амалга оширилади.\nТехник регламент 2.12.2021 йилдан кучга киради.\nТуғилганликни қайд этиш билан боғлиқ комплекс давлат хизматлари кўрсатишнинг маъмурий регламенти тасдиқланади\nСуюлтирилган углеводород газларининг хавфсизлиги тўғрисида техник регламент тасдиқланади


ЎзА - Фарзандингиз тақдирига бефарқ бўлманг\n13.04.2017 20:50 Чоп этиш версияси\nТошкент иқтисодиёт ва сервис касб-ҳунар коллежида ўқувчилар учун замонавий шароит яратилган. Айниқса, ахборот-ресурс марказида ёшларнинг касб-ҳунарга оид билимини янада бойитиши, маънавиятини юксалтириши учун барча имконият муҳайё. 24 мингга яқин китоб фондига эга кутубхона нафақат дарслик ва ўқув қўлланмалари, балки миллий ва жаҳон адабиётининг намуналари билан таъминланган.\nМарказ доимо ўқувчилар билан гавжум. Кимдир компьютер орқали ўзига керакли маълумотлар билан танишаётган бўлса, бошқаси китоб мутолааси билан банд. Марказда «Энг яхши китобхон» танловини ўтказиш мунтазам йўлга қўйилган. Коллежнинг 1 минг 100 ўқувчисидан 90 фоизи кутубхонага аъзо. Бунда ўқувчиларни янги китоблар билан таништириш, турли мавзуларда учрашувлар ташкил этишни канда қилмай келаётган марказ раҳбари Юлдуз Исматованинг хизмати беқиёс.\nҲа, бугунги ёшларнинг аксарияти илму ҳунар эгаллаш йўлида яратилган имкониятлардан унумли фойдаланаётир. Лекин ажабланарлиси, коллежда ўқувчиларнинг дарсга қатнашиш кўрсаткичи 90 фоиз. 10 фоиз ўқувчи на дарсга келади, на кутубхонага. Демак, юздан зиёд ўқувчи эътибордан четда, нималар билан машғуллиги мавҳум. Ҳали оқ-қоранинг фарқига яхши бормайдиган ўспириннинг назоратсиз қолиши унинг тўғри йўлдан чалғиб кетишига сабаб бўлиши мумкин.\nШу боис коллеждаги давомат масаласи Учтепа тумани ички ишлар бошқармаси вояга етмаганлар ўртасида назоратсизлик ва ҳуқуқбузарликлар профилактикаси гуруҳининг доимий эътиборида. Президентимиз Шавкат Мирзиёев ташаббуси билан жорий этилган профилактика кунида сурункали дарс қолдираётган ўқувчилар ва уларнинг ота-оналари билан юзма-юз мулоқотлар ташкил этилмоқда.\nКоллежда ташкил этилган вояга етмаганлар билан ишлаш хонасидамиз. Ойлаб дарсга келмаган, фанлардан белгиланган топшириқларни бажармаган ўқувчи қизнинг онаси муҳокамага чақирилгани ўзига маъқул келмаганини хатти-ҳаракатида намоён этиб, на орган ходимларини, на педагогларни назарига илгиси келмасди. Гўё коллеж ёқмагани учун қизини дарсга юборгиси келмаган. Ҳолбуки, мамлакатимизда 12 йиллик мажбурий бепул таълим жорий этилган. Ўқувчи мавжуд тартиб-қоидага бўйсуниши шарт.\nБироқ онанинг ҳоли шу бўлгач, қизидан нимани кутиш мумкин? Шунча одам йиғилиб, унинг келажаги ҳақида қайғураётган бўлса-ю, у айбини тан олиб бўйин эгиш ўрнига бошқаларга «мағрур» боқиши кишини ҳайрон қолдиради. Таассуфки, она ноўрин машмашаси билан қизининг тарбиясини янада барбод этаётганини сезмасди. Қайтага фарзандининг тақдирига, келажагига бефарқ бўлмаган одамлар борлиги уни қувонтирганида, йўл қўйган хатоси учун узр сўрашни билганида, бу боласига яхшигина сабоқ бўлармиди?!\nКоллежнинг яна бир ўқувчиси ҳам ўзи хоҳламаган ҳолда ўқишга кирганини, шунинг учун дарсга келишни истамаслигини билдирди. Пойтахтимиздаги нуфузли академик лицейлардан бирига киролмаган бу боланинг биринчи мағлубиятдан таслим бўлгани, илм олишдан кўнгли қолганини қандай изоҳлаш мумкин? Бу ҳам аслида ота-онага бориб тақаладиган қусурлардан бири. Вояга етмаган, ҳали навниҳол боланинг униб-ўсишини таъминлаш, ҳаётда фақат олдинга интилиб, мақсад сари курашишига кўмаклашиш уларнинг вазифаси-ку, ахир!\nУчтепа тумани ички ишлар бошқармаси вояга етмаганлар ўртасида назоратсизлик ва ҳуқуқбузарликлар профилактикаси гуруҳи инспекторлари Мукаррам Отабекова ва Шаҳло Абдукаримованинг амалдаги қонунлар, давлатимиз раҳбари қўяётган талаблар асосидаги тушунтиришлари бесамар кетмади. Муҳокамага чақирилган ўқувчилар ҳам, ота-оналар ҳам ўз бурч ва мажбуриятини бажаришга мажбур эканини тан олди. Эътиборлиси, ушбу инспекторлар ва тумандаги ёшлар масалалари билан шуғулланувчи ташкилотлар ходимларининг ҳамкорликдаги саъй-ҳаракати билан кейинги бир ойда 60 ўқувчи дарсга қайтарилган.\nТумандаги 32 умумтаълим мактаби, 8 ўрта махсус, касб-ҳунар таълим масканининг барчасида ана шундай тартибда иш олиб борилаётгани боис давомат кун сайин яхшиланмоқда.\nПрофилактика куни муносабати билан туман ички ишлар бошқармаси ҳузуридаги қўриқлаш бўлинмаси томонидан ҳам амалий чора-тадбирлар кўрилди. Айтиш жоизки, соҳага энг илғор замонавий технологиялар жорий этилаётгани иш сифати ва самарадорлиги ошишига, энг муҳими, ўғрилик, талончилик каби жиноятлар кескин камайишига хизмат қилаётир.\nҚўриқлаш бўлинмаси техник қўриқлаш пункти томонидан тумандаги 650 дан зиёд объект назоратга олинган. Уларга бегоналарнинг киришга уриниши пунктга сигнал тушишига олиб келади. Бундай ҳолда шу объектга алоқа, қурол-яроғ, автотранспорт воситалари билан таъминланган тезкор гуруҳ дарҳол етиб боради. Замонавий қўриқлаш пункти ишга тушгандан буён ўтган саккиз ойда назоратдаги иншоотларда бирорта нохуш ҳолат қайд этилмаган.\nУйида фоҳишахона ташкил этган, безорилик қилган фуқаролар ўз маҳаллалари аҳли ўртасида муҳокама қилинди. Қорёғди, Журжоний маҳаллаларида бўлган сайёр очиқ суд мажлисларида маъмурий ҳуқуқбузарлик содир этган шахсларга нисбатан ишлар кўриб чиқилди.\n– Президентимиз Шавкат Мирзиёев ташаббуси билан пайшанба – профилактика куни сифатида белгиланишидан мақсад ҳуқуқбузарлик ва жиноятларнинг олдини олишдир, – дейди Учтепа тумани ички ишлар бошқармаси ҳуқуқбузарликларнинг олдини олиш бўлими бошлиғи Даврон Азизов. – Шу мақсадга қаратилган амалий саъй-ҳаракатлар қисқа фурсатда ўз самарасини кўрсата бошлади. Ўқув муассасаларида давомат яхшиланаётгани, ҳуқуқбузарликлар кескин камайгани шундан далолатдир.


11:18 / 15.02.2017\nЎзбекистон президенти Шавкат Мирзиёев апрель ойининг дастлабки ўн кунлигида Россияга ташриф буюриши кутилмоқда. Бу ҳақда РИА Новости агентлиги айни вақтда Тошкентда бўлиб турган россияликлар делегациясига асосланиб маълумот берган.\n«Ўзбекистон президентининг Москвага ташрифи апрель ойининг биринчи декадасига мўлжалланмоқда. Тахминан бу ташриф 5 апрель куни амалга оширилади, аммо бу маълумот ҳали расман тасдиқланмади», — деган манба.\nУнинг қайд этишича, ҳукуматлараро комиссия мажлиси 15 февраль куни бўлиб ўтади ва унда Мирзиёевнинг Россияга ташрифига тайёргарлик кўриш масалалари кўрилади.\nШавкат Мирзиёев Москвада Владимир Путин билан музокаралар ўтказишдан ташқари, Давлат думаси вакиллари билан ҳам учрашади.\nЭслатиб ўтамиз, жорий йилнинг биринчи ярмида Нурсултон Назарбоевнинг таклифи билан Ўзбекистон президенти Шавкат Мирзиёев Қозоғистонга сафар қилиши ҳам режалаштирилган.\nМосква Шавкат Мирзиёев


Одамлар авайланг бир-бирингизни… - Huquq.uz\nОдамлар авайланг бир-бирингизни…\n13:30 - 24.05.2021\nЯқинда Бухоро вилоятида 51 ёшли аёл қурилиши тугалланмаган бинонинг 8-қаватидан ўзини ташламоқчи бўлганида бундан хабар топган профилактика инспектори фожианинг олдини олди – аёлни қутқарди. Хабар тарқалгач, инспектор шаънига кўпдан-кўп раҳматлар айтилди. Дарҳақиқат, бир инсонни ўлим чангалидан қутқариб қолишдан-да зиёдароқ одамийликни учратиш амримаҳол.\nШундай бўлса-да, сўнг ги пайтларда инсонни қутқариш, қадрлаш,\nэъзозлашдан кўра кимнидир камситиш, таҳқирлаш каби чиркинликлар ҳақида кўп эшитаяпмиз. Булар оила ичида юз бераётгани эса янада даҳшатли. Узоққа бормайлик, май ойининг бошида пойтахтимизнинг Мирзо Улуғбек туманида 87 ёшли онахонни қизи ва набираси ўласи қилиб калтаклади…\nБундай хабарлардан сўнг хаёлга келадиган илк фикр шу: одамлар нима учун меҳрсиз бўлиб кетаяпти? Жон қадар яқинларимиз – оиламиз аъзоларини хўрлашни кимдан ўрганаяпмиз? Ожиз кишига зўрлик ишлатиш номардлик эканини унутиб қўймадикми?..\nСаволлар кўп. Таҳлиллар эса оилавий зўравонлик жабрдийдалари асосан ўзини ҳимоялашга ожиз аёллар, кучсиз инсонлар эканини кўрсатади. Зўравонлик ёш, ирқ, ҳудуд ва миллат танламайди деймизу, назаримда, ғарблик хонимлардан кўра Шарқ аёлларининг бу борада тазйиққа учраши эҳтимоли юқори.\nЧунки бизда эркак кишининг мавқеи жуда улуғ. Қиз бола гўдаклигиданоқ ўқимишли бўлишдан кўра кўпроқ меҳнатга, хокисорликка ўргатилади. «Келин бўлдингми, уйдаги гап кўчага чиқмасин», «кулганда ҳам овозинг чиқмасин» қабилида тарбия топган қиз ўта итоаткор бўлиб ўсади. Нафақат эридан, ҳатто қайин-бўйинларидан ҳам «бир поғона паст бўлгани билан бирон жойи камайиб қолмайди»ган аёл ўзини қадрлайдиган оилага тушса-ку майли, акс ҳолда юрак ютиб фикрини айтишга ҳам ботинолмай, хўрликларга дош беришдан ўзга чораси қолмайди. Сабр косаси тўлганда эса…\nОғриқли жиҳати эркак кишининг ҳурматга қай даража лойиқ бўла олишидир. Чунки эркаклик мартабаси қанча юксак бўлса, масъулияти ҳам шу қадар залворли. Эр деган номни шунчаки кўтариб юриш ёки хотинига кунда мушт тушириб туриш билан киши эркак бўлиб қолмайди, бу ном шараф билан оқланиши керак. Баъзан эса урмай-сўкмай ҳам аёлига зуғум ўтказадиганлар бор. Назаримда, маиший зўравонликка қарши курашда бундайлар ҳам эътибордан четда қолмаслиги керак.\n«Шифокорлар орасида вафодорлари кам эмиш…»\nБир дугонамга бутун мактабимиз қизлари ҳавас қиларди: гўзал, аълочи, хушмуомала қиз эди. Мактабни битирган йили ТошМИнинг даволаш факультетига ўқишга кирди-ю унга ҳавасмандлар яна ҳам кўпайди. «Қанчалар бахтли-я» дер эдим унинг оқ халатда дарсга шошилаётганини кўрсам. Аммо бундай бўлмади. Етти йил ўқиб, таҳсилни қизил дипломга тугатгандан сўнг дугонамга оқ халатнинг умуман кераги бўлмай қолди: турмуш қургач, эри уни бир кун ҳам ишлатгани йўқ.\nДугонамдан «Нега шунчалар машаққат чекиб ўқиган соҳангда ишламайсан?» деб сўраганимда, у оғир хўрсиниб, бу эрининг қарори экани, «Касалхонада ишлайдиган аёллар орасида вафодорлари кам» деган фикр турмуш ўртоғининг онгига ўрнашиб қолганини афсусланиб сўзлаб берганди. Жони оғриганда ҳузурига югургилаб, бош қа пайт аёл шифокорларга лой чаплаш – ўтакетган номардлик ва бу алоҳида мақолага мавзу. Аммо оғриқлиси – эркакнинг хотинини ишлатмасликка қанчалик ҳуқуқи бор? Ўша эркак аёлини моддий жиҳатдан таъминлаб қўйган бўлса-да, бир инсонни орзу-ҳавасли соҳасидан юлқиб олиши, ҳаётига мазмун берадиган ишидан ажратиши золимлик эмасми?\nНима учун аёлнинг орзуларига бегоналар эмас, айнан ўз яқинлари тушов солаверади? Аввалига отаси қизининг ўқишига қарши бўлса, турмуш қургач, умр йўлдоши аёлнинг қалбидаги туйғуларини топтайди. «Қиз бола ўқиб шаҳар олиб берармиди?», «Ўқишга борган қизларда ҳаё қолмайди» каби нотўғри қарашлар, гумон, шубҳа, ўринсиз рашкни деб аксарият аёлларнинг қалбини армон кемиради. Ахир қиз бола ҳам дунёга бир мартагина келади, холос.\n«Ойликни чиқар, хотин!»\nОилавий зўравонлик деганда кўпчиликнинг кўз ўнгида қаҳри қаттиқ, қамчисидан қон томадиган тажанг эркаклар гавдаланади. Бу табиий, чунки билагидаги кучи билан ожиз хотинини қўрқитиб, бундан гердайиб юрадиганлар ҳамма маҳаллада топилади. Аёлни урмай-сўкмай ҳаётдан бездирадиганлар ҳам ўта хавфли кимсалар. Оддий мисол: айрим қайноналар келинини дугоналари, қариндошлари билан учраштирмасликка уринишади.\nТенгқурининг тўйига боришига қаршилик қиладиган, бундай мулоқотлар келинчакни «ўзгартириб юбориши»га ишонадиган эркаклар ҳам қўли югурик зўравонлардан кам айбдор эмас. Ахир келин бўлгунича у ўз оламида, кўз очиб кўрган қадрдон муҳитида униб-ўсган. Табиийки, бу муҳит уни ўзига тортади, соғинтиради. Юраги талпиниб турса-ю, ота уйи га рухсат ололмаса, сирдош дугонасининг тўйига айтишса-ю «Бориб келавер» деган жавоб ўрнига «Уйда ўтир!» деган тақиқ эшитса, бу келин қай аҳволга тушади? Тақиқ такрорланаверса, келинлик уйидан, ҳатто ҳаётидан совуй бошламайдими? Хоразмда ота уйига боргани учун таҳқирланган ва ўзини ўлдирган 19 ёшли келинчакнинг тақдири бунга мисол.\nШу боис кўнгилни кенгроқ қилиш, навниҳол келинчакнинг дилини оғритаверишдан ти йилиш керак. У ҳам бировнинг жигарбанди. Ҳали унинг қалбини болалик тарк этмаган, у онасига талпинади. Шу ҳақиқатни тўғри қабул қилсак кифоя.\nМаҳалла тизими билан боғлиқ кўп тадбирларда қатнашиб, очиғи, яна бир тоифа эркаклар борлигидан ёқамни ушлаганман. Қизиғи, бундайларнинг барча «ҳунари» аёлининг ойлик оладиган куни юзага чиқади: хотин бечоранинг иш ҳақини тийин-тийинигача ҳисоблаб, нега чўғи камлиги, ишхонасида кимнинг туғилган куни ёки тўйига қанчадан ушлаб қолишганигача суриштиради.\nБаъзан хотинига ишонмай ишхонасига бориб, бухгалтерини сўроққа тутадиган эркаклар ҳам бор. Шу йўлни ўзига эп кўрган, хотинини моддий жиҳатдан қарамликда сақлаган ҳам зўравон. Бир ёстиққа бош қўйган аёлига бундай муносабат шафқатсизликнинг, ҳурматсизликнинг ифодаси.\nЮқоридаги сабаблар кимлар учундир арзимасдек, кимлар учундир одатийдек туюлар, аммо айнан шунга ўхшаш бир қарашда арзимасдек кўринган омиллар одамнинг дунёқараши, эътиқоди, ҳаётга муносабатини ўзгартириб юбориши мумкин.\n«Маҳалла қаёққа қараяпти?»\nКимдир жонига қасд қилса ё оиласида зўравонликка дуч келиб, азият чекса, кўпчилик «Хотин-қизлар қўмитаси ёки маҳалла қаёққа қараяпти?», «Ёшлар ишлари агентлиги нима иш қилаяпти?», «Партия -чи?», «Сектор мутасаддилари хабар олишмабдими?» деб жамиятдаги ижтимоий институтларни айблашга тушади.\nМасалага чуқурроқ разм солсак бундай муаммолар илдизини ижтимоий институтлардан кўра ички муҳит ва инсоний муносабатлар таранглашувидан излаш ўринли бўлади. Тўғри, оилавий зўравонликка қарши бирлашиб курашмоқ керак. Ижтимоий инсти тутлар ҳам фақат тадбирбоз лик эмас, бош қа таъсирчан чораларни қўллаши даркор.\nМисол учун маҳаллада кўчалар бўйича, келинлар орасида, қайноналар ўртасида турли мусобақалар, танловлар ўтказиш, ёшларни спортга жалб қилиш ва тадбирлар якунида ҳар хил номинациялар бўйича совғалар бериш ҳам одамларга мамнуният бағишлайди.\nИмкон борича бутун маҳалла қамраб олиниши, қатнашчиларнинг моддий ё маънавий рағбатлантирилиши ҳаётсеварликни оширади. Совға олган инсон ўзидан ғурурланади, ҳаётдан мамнун бўлади, атрофдагиларнинг эътиборидан маънавий рағбат олади.\nОилани асраш – келажакни асраш\nҚизим ва ўғлимни тўрт-беш ёшликларида кўп кузатардим. Қизим ҳовли бурчагида доим кичик «хонача» ҳозирлар, у ерни безатар, супуриб-сидирар, қўғирчоқлари «ухлаётганда» секин гапирарди. Бу билан у оналикни, ҳаёт муҳитини шу бир парча жойга жамларди гўё.\nОҳисталикни ёқтирмайдиган, кенглик, хилма-хиллик, шовқин-суронни севадиган ўғлимдан фарқли равишда қизим ҳар куни бир хил сценарийли ўйини – «уйи» ва «болалари»дан бошқани хаёлига келтирмасди.\nДемак, оналик, рўзғор масъ улияти аёлнинг ҳар бир ҳужайрасига ана шундай чуқур синг ган, аёл учун ўз уйидан афзал жой йўқ. Бировнинг ундовисиз ҳам аёл оила, бола, рўзғор ташвиши билан бирга нафас олади. Энди ўзингиз ўйланг, ўз уйи аёл учун зиндонга айланса у қандай яшайди? Юраги тўлганида дардини айтишга ҳамдард, тўйиб йиғлаганда бошини силайдиган ғамхўр бўлиши керак бўлган яқинларидан туртки еса, минг бир жони ҳам тўкилиб тушмайдими?\nШундай экан, аёлни авайлаш, ҳисларига ҳурматда бўлишдан тийилмайлик. Имкон берайлик, у ҳам ўз сўзини айтсин, юксакларга интилсин. Бунинг учун қанот бўлиш эса чин марднинг иши.\nОилада ожизлар устидан ҳоким бўлиш эмас, уйни чинакам бахт ошиёнига айлантириш – олийжаноблик. Зеро, шоир таъбири билан айтганда «Одамлар авайланг бир-бирингизни, авайланг келажак тақдирингизни…».


29 май 2020, Тошкент вақти: 19:49\nАссалому алайкум азиз ватандош!\nМен матбуот соҳаси одами эмасман. Лекин бугун катта ўзгаришлар, қайта қурилишлар олиб борилаётган бир замонда мен ҳам қўл қовуштириб ўтиришни ўзимга эп кўрмадим. Узоқ вақт давомида бу мавзу ҳақида қайта-қайта мулоҳаза юритганимдан сўнг бу мақолани ёздим.\nТошкент кўчаларида тунда сайрга чиқишни ҳар биримиз бирдай хуш кўрамиз. Чароғон кўчалар, сўлим хиёбонлар, гўзал фавворалар... Худди шу вақтда бир нарсага гувоҳ бўлишингиз мумкин.\nБир тўда болалар ўзи ёқтирган ҳар хил ўйинлар билан банд. Энди эътибор бериб кузатинг: Бундай болаларнинг рус тилида сўзлашаётган гуруҳлари асосан ўзбек болаларидан ташкил топган ёки нисбат 50/50.\nҚойил ўзбек болалари икки тилда бемалол сўзлашади дейишингиз мумкин, бу танганинг бир томони.\nЭнди бошқа томондан назар ташлаймиз, бу ўзбек болалари Ўзбекистонда иккинчи тил ҳисобланган рус тилини мукаммал ўзлаштирган бир вақтда русзабонлар эса Ўзбекистон дея аталмиш диёрда, давлат тили ўзбек тили бўлган заминда ўзбек тилида лоақал бир жуфт сўзни эплаб гапира олмайди.\n- Йўқ ўзбек тилида яхши гаплаша оладиган русзабон танишим бор дейишингиз мумкин. Тўғри, бундайлар ҳам топилади лекин бундай танишингиз нечта? Ишончим комилки, кўз олдингизда бир неча киши гавдаланди холос.\nЭнди рус тилини биладиган ўзбек танишларингизни ҳисобланг, сизни билмадимку аммо мен ҳисобдан адашиб кетдим.\nМақолани аввалини ўқибоқ мени миллатчиликда ёки тил билмасликда айблаётгандирсиз. Бироқ мен рус ва турк тилларини етарли даражада билган ҳолда инглиз тилини мукаммал ўзлаштириш мақсадида ИЕЛТС имтиҳонига тайёргарлик кўрмоқдаман, зеро ўзим умуман бошқа соҳада фаолият юритсам ҳам.\nКелинг биргаликда ҳисоблайлик, битта тилни ўрганишга қанча вақт кетади. Тилшунослар айтадики, интилиш ва ҳаракат бўлса чет тилини етарли даражада ўзлаштиришга олти ой кифоя. Ичингизда олимлар айтаверади дегандирсиз, унда ўзимиздан келиб чиқиб гапирсак, дейлик бир йилда чет тилини тушунадиган даражага чиқсангиз, иккинчи йили оддий гапларни гапира бошласангиз, учинчи йили эса бемалол бу тилда сўзлаша бошлайсиз.\nТасаввур қилинг Ўзбекистонда 10, 20, 30 йилдан буён яшаётган одам ўзбек тилини билмайди. Буни нима деб аташ мумкин, дангасаликми ёки тилга, халққа, давлатга беҳурматликми?\nМенимча иккинчиси ҳақиқатга яқинроқ. Чунки сизу мен Ўзбекистонда туриб инглиз ва рус тилларини керак бўлса мукаммал даражада ўрганмоқдамиз. Агар сиз ёки мен Франсияда яшовчи ва шу давлат фуқороси бўлган оилада таваллуд топганимизда эди франсуз тилини ўз она тилимиздек билган бўлар эдик.\nБалиқ бошидан сасийди, бу гапни халқимиз бекорга айтмаган. Йирик муассаса ташкилотларда ҳам ўзбек тилини билмайдиганлар топилмоқда ёки давлат ҳужжатлари рус тилида юритиладиган жойларни ҳам кўрдим. Бу ҳолни эса нима деб аташни ҳам билмайман.\nБу демократия ҳамма хоҳлаган тилида суҳбатлашади дейишингиз мумкин, бироқ ўзини демократия ватани деб атовчи АҚСҲда инглиз тилини билмасангизу испан тилини билсангиз бориб инглиз тилини ўрган қаерда эканлигингни унутиб қўйдингми "амиго" дейишади. Ёки Россияда рус тилини билмасангиз айтарлик бирон тузукроқ ишга жойлашиш тугул, яхшигина "ширин" сўзлар билан сийланишингиз ҳам ҳеч гап эмас.\nАйтишларича бир халқни, миллатни йўқ қилиш учун шу халқни тилини ўлдиришни ўзи кифоя эмиш.\nКелинг бунга ҳам бир қанча мисолларни кўриб чиқамиз. 2015-йил статистик маълумотларга кўра, Татаристонда 62 фоиз ёшлар рус тилида сўзлашар экан. Татар тилини эса бор ёъғи 32-38 фоиз ёшларгина билар экан.\nҲаёлингиздан ўтдики, Татаристон Россия Федеарациясининг республикаси ҳисоблангани учун вазият шундай.\nЭнди эътиборингизни Қозоғистонга қаратаман. Бу ерда вазият янада ачинарли, 2009-йилда ўтказилган сўровнома бўйича рус тилида эркин ёзиб, ўқий оладиганлар 84,8 фоиз, қозоқ тилида эса 62 фоизни ташкил қилмоқда!!!\nОғзаки нутқ фоизлари эса бунданда йирик рақамлар билан келтириган. Бу сўровнома Россияда ўтказилмаганмикан деб шубҳага ҳам бориб қолдим) Аслида бу рақамлар ҳеч бўлмаганда тескари ҳолда жойлашган бўлганида ҳам бунчалик ачинмас эдим.\nЛекин бу маълумотлар барчаси кундек равшанлигини бу давлатга бориб келган одам мендан яхши билади. Латвияда эса латиш тилини ёшлар деярли ишлатмай қўйганлиги туфайли, ҳукумат латиш тилини обрўсини тиклаш мақсадида жамоат жойларида тил чекловларини ёълга қўйди.\nБу тадбирлар энди фойда берадими ёки ёъқ, бунинг ўзи ҳам бир катта масала. Буни ҳайитдан кейинги хина деб атасак ҳам бўлаверади. Ҳа бизда бу даражада эмас, лекин "тома-тома кўл бўлур" деган иборани унутмайлик.\nЭнг ачинарлиси, шундай ўзбеклар борки ўзбек тилида гаплаша олмайди ёки била туриб ўзбекча гапиришга уялади, нима эмиш рус тилида гапирса "авторитет" ини сақлаб турар эканда, ота-боболари гапирган ўзбек тилида гапирса шу тушмагур "авторитет"и тўкилар эмиш (афсуски бундай инсонлар йилдан йилга кўпаймоқда).\nЎзбек тилида икки оғиз гапни эплаб гапира олмаса ҳам қўша-қўша ўзбекча албомлар чиқарадиган "ўзбек" санъаткорлари эса кулгингизни қистатади.\nҲа ўз она тилингни ўзинг ҳурмат қилмасанг бошқалардан нима ҳам кутардинг. Ахир санъаткор дегани халқига ўрнак бўлиш учун саҳнага чиқмайдими?\nШу десангиз бир куни радиода бир машҳур аёл санъаткор интервю берди (исмини келтириш ножоиз деб ўйладим бироқ бу санъаткорни миллион одам ичидан ҳеч иккиланмасдан ажратиб оласиз).\nМухлислар санъаткорга бераётган саволларини таржимон рус тилига таржима қилмоқда, санъаткор эса рус тилида жавоб қайтармоқда.\nНаҳот ўзи 10-15 йиллардан буён ижод қиладиган тилни тушуниш даражасида ўрганмаган бўлса, бу миллионлаб мухлисларига бўлган "ҳурмат"дан дарак бўлса керак!\nБизнинг тарих бугун ёки кеча ёзилиб қолмаган, бу тарих минг йилликларга бориб тақалади. Тилимиз шунча минг йилликларни босиб ўтибди демак яна олдинда бу тилни буюк келажак кутмоқда.\nУнутманг доно халқимиз айтадики, касалликни даволагандан кўра уни олдини олган афзал деб. Сўзимни охирида хулоса қилмоқчи эмасман, чунки хулосани ҳар бир инсон ўзи учун ўзи чиқаради.\nКелинг биз ўзлигимизни, тарихимизни, ота-боболаримизни ва ўзбек халқи келажагини ҳурмат қилган ҳолда қолганларга ҳам ҳурмат қилишни ўргатайлик. Зеро, биз ҳеч кимдан кам бўлмаганмиз, кам бўлмаймиз ҳам!\nЎзбек тили келажаги ҳақида қайғурган ватандош


Ўзбек мумтоз шеърияти — Страница 5 — www.ziyouz.uz\nБош саҳифа Ўзбек шеърияти Ўзбек мумтоз шеърияти (5)\nБоқихон тўра (XIX аср — 1888)\nБоқихон тўра (19-аср бошлари Қўқон — 1888) — ўзбек шоири, табиб. Мумтоз шеъриятнинг турли жанрларида ижод қилган. Қўқонлик машҳур шахслар вафотига бағишлаб қатор таьрихлар ёзган. Мушрифнинг «Ансоб уссалотин ва таъворихи хавоқин» («Султонлар насаблари ва хоқонлар таърихлари»), шоир ва табиб Ҳокимий давоми…\nВидоий (?, Каттақўрғон — ?) — ўзбек шоири. 19-аср Каттақўрғон адабий муҳитига мансуб романтик услуб вакилларидан бири. Ҳаёти ҳақида маълумот топилмаган. Ижодида дунёвий адабиёт анъаналарига риоя қилган, лирик шеърлар яратган. Шеъриятида самимий севги, аҳдида қатъий бўлишлик, садоқат, яхшиликни улуғлаган. Маънавий-ахлоқий давоми…\nВозеҳ (тахаллуси; асл исми Қори Раҳматулло Бин Ашур Муҳаммад) (1817/18-1893/94, Бухоро) — ўзбек шоири, адабиётшунос, хаттот, географ. Бухоро мадрасаларидан бирида ўқиган (1844 йилгача). 1853—56 йилларда Кармана ҳокими хизматида бўлди. Сарой муҳити билан келишолмай, Бухорога қайтади ва умрининг охиригача фақирона ҳаёт давоми…\nМуштарий (тахаллуси; исми Саодат) (1810/11, Қўқон — ?) — шоира. Худоёрхон саройида котибалик, муншийлик қилган. Шеърларида кишиларни яхшилик, камтарлик, поклик ва адолатга чақирган. Ижодида достончилик ва қиссанавислик етакчи ўринда туради. Шоира халқ оғзаки достонларининг ёзма шеърий намунасини яратган. «Маликаи Дилором» давоми…\nАкмал Хўқандий (XVIII аср — 1810)\nАкмал Хўқандий (Мулла Шермуҳаммад) (18-аср 1-ярми, Фарғона вилояти Бойтуман қишлоғи— тахминан 1810, Қўқон) — ўзбек шоири. Махмурнинг отаси. Ҳаёти ва ижоди ҳақида «Туҳфат ут-таворих» (1863, Муҳаммад Амин Аттор), «Мажмуаи шоирон», «Туҳфат ул-аҳбоб фи-тазкират уш-асҳоб» каби асарларда маълумот келтирилган. Акмал Хўқандий давоми…\nБаде Самарқандий (Муҳаммад Баде ибн Муҳаммад Шариф Самарқандий) (1641, Самарқанд — ?) — ўзбек шоири ва адабиётшуноси. «Малеҳо» тахаллуси билан шеърий асарлар ёзган. Уч йиллик саёҳат натижасида «Музокир ул-асҳоб» («Суҳбатдошлар зикри», 1692) номли тазкира яратган. Тазкирада 17-асрда Мовароуннахр ва Эронда давоми…\nАбулғозий Баҳодирхон (1603.23.8, Урганч — 1663.4, Хива) — Хива хони (1643—1664), шайбонийлар сулоласидан, тарихчи ва табиб. Абулғозий Баҳодирхоннинг оғалари Ҳабаш султон ва Элбарс султон оталари Араб Муҳаммадхонни енгиб, уни Қум қалъасига қамадилар. Отасининг тарафдорлари бўлган катта оғаси Асфандиёр Эронга, Абулғозий давоми…\nАйюб Шаҳрисабзий (тўлиқ исми Мир Хожа Айюб Абулбарака Шаҳрисабзий) (15-аср охири — Шаҳрисабз, 16-аср ўрталари) — ўзбек шоири, мусиқа назариётчиси. Туркий ва форсийда ижод қилган. Шеърлари мутойибага бой, риндлик руҳи билан ажралиб туради. Навоий («Мажолис ун-нафоис»да), Содиқбек Китобдор («Мажма ул-хавоис»да) давоми…\n5-саҳифа. Жами: 19«12345678910»Охири


Аскарларни кириш имтиҳонларига тайёрлаш учун махсус курслар жорий этилади\n12:08 16.10.2017 (Янгиланган 13:10 16.10.2017) Ҳавола олиш\nҲарбий хизматни ўтаётган аскарлар учун 5 та фан бўйича жами 190 соатдан иборат бўлган махсус ўқув курслар ташкил этилади\nТОШКЕНТ, 16 окт — Sputnik. Ўзбекистон ҳарбий қисмларида аскарлар учун махсус тайёрлов курслари ташкил қилинмоқда. Ушбу курсларда таҳсил олиш ҳарбийларга келажакда олий таълим муассасаларига ўқишга кириш имкониятини тақдим этади, деб хабар қилди Sputnik Ўзбекистон мухбири.\nЎзбекистон ҳукумати Қуролли Кучлар Академияси ҳамда қатор соҳавий идораларга ноябр ойи ўртасигача ҳарбий қисмларда май-декабр ойларида аскарлар учун олий таълим муассасаларига кириш имкониятини берувчи ўқув машғулотлар йиллик дастурини ишлаб чиқиш тўғрисида топшириқ берилди.\nРежага мувофиқ, аскарлар 5 та фандан ортиқ бўлмаган жами 190 соатдан иборат ўқув курсларида таҳсил оладилар. Шу билан бирга битта фанга ажратиладиган вақт 50 соатдан ортиқ бўлмаслиги керак.\nАскарларга ҳарбий қисмлар олдида жойлашган олий таълим муассасалари, ўрта махсус ва умумий таълим ҳамда мутахассислик муассасалари ўқитувчилари томонидан маърузалар ўтказилади. Шу ўринда ўқитувчиларни ҳарбий қисмга олиб келиш ва олиб бориб қўйиш вазифаси Вазирлар Маҳкамаси зиммасига юклатилган.\nДарс ўтиш жараёнида жонбозлик кўрсатган ўқитувчиларнинг лавозим маошларига махсус 50 фоизлик устама ҳақ қўшилади.\nБундан ташқари, Халқ таълими вазирлигига зудлик билан ҳарбий қисм кутубхоналарини керакли адабиётлар ва электрон қўлланмалар билан таъминлаш вазифаси берилган.\nЯна бир қизиқ томон шундаки, аҳоли турар жойларидан 50 кмдан ортиқ масофада жойлашган ҳарбий қисмларда ўқув машғулотлари масофавий тарзда — аудио ва видео маърузалар шаклида ўтказилади.\nЭслатиб ўтамиз, дунёнинг етакчи халқаро ташкилотлар томонидан мунтазам равишда чоп этилаётган ҳисоботларда Ўзбекистон Қуролли кучлари МДҲ давлатлари орасида энг зўр армия сифатида тан олиб келинади. Хусусан, Global Firepower экспертлари ўтказган тадқиқотга кўра, Ўзбекистон армияси дунёнинг энг кучли 50 армияси рўйхатига киритилган ва бу билан Марказий Осиёдаги энг қудратли ҳарбий держава номига сазовор бўлган.


Бош муаммо матбуотнинг якка ҳукмдорга қарамлигида эмасми?\nЎрислар “живучий” дейди. Ўзбекчада “яшовчан”, “чидамли” деб таржима қилинади кўпинча. “Мослашувчан” деб ўгириш ҳам мумкин. Ўзбек матбуотига нисбатан шу муқобили қўлланса, тўғрироқ бўлади назаримизда.\nТарихни титкиласак, аслида ўзбек журналистикаси Абдулла Қодирий даврида бир тиш кўрсатганди. Қодирий ўз фелъетонлари билан матбуотнинг кучини намойиш этганди. Кейин эса то Горбачёвнинг қайта қуриш ва ошкоралик замонигача бу тишни қурт еб, ўтмаслаштириб қўйди.\nОшкоралик замонида ҳали чириб битмаганини кўрсатган бу тишни кейин Ислом Каримовнинг омбури суғуриб олди. Шавкат Мирзиёевнинг “халқ ичига юриши” қари кампир каби кўча гапларидан нарига ўта олмаётган ўзбек матбуотининг янги тиши чиқиши жараёнини бошлаб берган кўринади.\nЛекин қарияларда чиққани каби янги тиш гўдакнинг сут тиши каби нозик бўладими ёки суякни ҳам ғажиш қудратига эришадими, ҳозирча бу ҳақда аниқ гап айтиш қийин.\nМуаммо шу муаммонинг яратувчилари муҳокамасида\nСовет даврининг сўнгги кунларида “ўз-ўзини танқид” ибораси жуда кенг тарқалганди. “Ўзбекистон” телеканалида мамлакат оммавий ахборот воситаларининг бугунги аҳволи муҳокама қилинган “Мулоқот вақти” кўрсатуви ана шу ақидани эсга солди.\nБу кўрсатув жуда кўпларда матбуотнинг уйғонаётгани ҳақида умид учқунларини уйғотгани бор гап. Уни жуда кўпчилик кўрди. Биргина ютубда шу кунгача 26 минг киши томоша қилди.\nКўрсатувда ўзбек матбуотининг бугунги аҳволи, қилиниши керак бўлган ишлар, мавжуд муаммолар кўтарилди, ўзига хос ечимлар таклиф этилди.\nЎзбек матбуоти халқдан узилиб қолганини мустақил журналистлар кўп йиллардан бери айтиб келади. Ана шу гаплари учун ўзбек журналистикасининг, аслида ҳукмрон доираларининг “ҳимоячилари”дан дам-бадам тепки ейишлар ҳам кўп бўлган.\nЗамоннинг зайлини қарангки, кўрсатувда Ўзбекистон журналистлари ижодий уюшмаси раиси Саъдулла Ҳакимов шу пайтгача маҳаллий ҳамкасбларимиз инкор этиб келган бу ҳақиқатни тан олиб қўйди. Фақат бу ҳақиқатни мустақил журналистлар эмас, “портал ва президентимизнинг халқ қабулхоналарини ташкил этгани кўрсатиб бергани”ни билдирди.\n“Халқ қабулхоналари аслида биз эдик-ку. Биз ўз вазифамизни бажармай қўйдик”, дея қўриқ очди маҳаллий журналистлар дарғаси.\nАммо у нега бундай бўлиб қолганини айтгиси келмади. Сабаблари, илдизларига тўхталиб ўтирмади. Сабаблари кўрсатилмаган муаммони ечиб ҳам бўлмаслигини С.Ҳакимов яхши билиши мумкин. Лекин сабаблари, илдизлари очиб ташланса, “орқа” ҳам очилиб қолишини у жуда яхши билишига шубҳа йўқ.\nШунинг учун “ҳозир биз эртага қараб қадам қўйишимиз керак”, дея гап билан муаммо илдизларини тилга олишдан ўзини олиб қочди.\nС.Ҳакимовнинг сўзини ўзини “дарға”лардан деб биладиган бошқа бир журналист Сафар Остонов илиб кетди. Унинг гапини эшитиб, ўзбек журналистикасининг ботқоққа ботиши сабабларини англагандек бўласиз.\nНима эмиш, матбуотнинг иккита вазифаси бор эмиш. Биринчиси, давлатнинг, ҳукуматнинг, президентнинг сиёсатини халққа етказиш. Иккинчиси, халқнинг дардини, муаммосини ҳокимиятга етказиш.\nИккинчисига қўшилиш мумкин. Аммо бу журналист матбуотнинг вазифасини ҳукуматнинг ташвиқотчиси сифатида кўраётганига нима дейсиз?\nШу пайтгача ташвиқотчиликни биринчи ўринга қўйиб келган С.Остонов газета ўқимай қўйгани учун халқни айблашига сал қолди. Унинг айтишича, ҳозир обунанинг 99,9 фоизи ташкилот ва идоралар ҳиссасига тўғри келади.\nШунинг учун агар бирор вазирлик, вилоят ёки идорани танқид қилиб қўйсангиз, обуна касод бўлди деяверинг, деган хулоса чиқди унинг сўзларидан.\nАслида бу мантиқсизлик эканини кўрсатувда иштирок этаётганларнинг бирортаси юрак ютиб айта олмади. Ура-урага тўлиб кетган, халқ дардини айтмайдиган газетага ким ҳам обуна бўларди, дейдиган мард топилмади.\nСафар Остонов эса эгардан тушай демади. Газеталарда маънавий, маърифий, ахлоқий мавзулардаги яхши мақолалар чиқаётгани, камчилик фақат танқидий, таҳлилий материаллар берилмаётганига эканини таъкидлади.\n“Биз танқидий, таҳилилий мақолаларимизни кўпайтирсак, муаммоларга ўрин қолмасди, газеталаримизнинг нуфузи ошарди”, дея тантанавор руҳда якунлади у ўз нутқини.\nТан олиш керак, давра тўрида ўтирганлар орасида нисбатан салмоқли фикрлар билдирган фақат “Жаҳон адабиёти” журнали бош муҳаррири Шуҳрат Ризаев бўлди. У гапнинг индаллосини айтиб: “Маданий (балки маънавий демоқчи бўлгандир) савиямиз таклиф этилаётган мавзуни тўлақонли очиб беришга етарли бўлмаяпти”, деди.\nШ.Ризаев матбуотимизнинг ночор аҳволи, танқид йўқлиги газетхонларнинг фикри ўсишига имкон бермаётганини очиқ тан олди ва сўнгги вақтларда сўз бойлигимиздан “тўртинчи ҳокимият” ибораси тушиб қолаётганини эътироф этди.\n“Совет давлати танқидни бўға-бўға таназзулга учради. Биз шуни билган ҳолда нега бу тарихдан тўғри хулоса чиқара олмаймиз”, дея савол ташлади олим, аммо студияда бу саволга жавоб янграмади.\nСаъдулла Ҳакимов танқидий, таҳлилий материаллар йўқлигига сабаб сифатида кадрларни ўқитишнинг, малакасини оширишнинг ягона бир чуқур ишлаб чиқилган тизими йўқлигини айтар экан, малака оширадиганларга Ашурали Жўраев, Сафар Остонов кабилар сабоқ бериши таклифини ўртага ташлади.\nШунинг учун кўрсатув давомида ўзбек матбуотининг эркинликка чақирганларнинг ўзи ким, деган савол юзага чиқди.\nАввало, муаммонинг ечимини шу муаммони яратганларнинг ўзи билан муҳокама қилиш қанчалик мантиқли эканини тушуниш қийин. Масалан, С.Остонов бош муҳаррирлик қилаётган “Ўзбекистон овози” газетасидан нималарни олиш мумкин. Ўркачсиз туя-ку бу газета.\n“Халқ сўзи” газетасининг бош муҳаррири ўринбосари Шуҳрат Жабборов ёш журналистга мустақил фикр юритиш йўлини кўрсата олиб, унга ибрат бўлишига ишонасизми?\nАшурали Жўраев раҳбарлик қилган “Муштум” журнали қани бугун? Унинг ўткир сатираси, фелъетонлари қани?\nБу тоифа ўзбек матбуотига қандай ривожланиш йўлини таклиф этишини Шуҳрат Жабборов аниқ кўрсатиб берди.\n“Битта гапни айтмасам шу ердан кета олмайман. Президентимиз халқ дардини тинглашда ҳаммамизга ибрат бўляпти. Биз мана шу ибратдан илҳомланяпмиз”, деди у.\nМана асл мақсад. Бу журналистнинг студияга келишидан мақсад ҳам аслида матбуотимиз муаммоларига ечим топиш эмас, балки навбатдаги маддоҳлик учун минбардан фойдаланиб қолиш бўлганини кўрсатмайдими шу гаплар?!\nЮқорида мазкур кўрсатувни ютуб орқали минглаб фойдаланувчилар кўрганини билдирган эдик. Улар томонидан билдирилган айрим фикрларни келтирсак, мавзумиз янада тўлиқроқ очилади назаримизда.\n“Одамларда уят бўлмаса чатоқ экан. Бу уятсиз башараларга қаранг, 25 йил ҳеч нарсани кўрмаганга солиб, ялаб-ялаб семириб яшади булар. Журналист эмиш. У ёқда халқ нима бўлса бўлди…”, деб ёзди Ozodbek Erkinbekov.\nBIGG BROTHER эса “буларнинг ичида кучли журналистнинг ўзи йўқ. Кучлилари қамалиб кетган ёки чет элларга чиқиб кетган. Булар қўрқоқ иккиюзламачилар холос, катталар қанақа қўшиқ айтса, ўшанга ўйнайдиганлар. Агар сиёсат яна ўзгариб танқид тўхтатилса, булар яна оғзига талқон солиб олади”, дея фикр қолдирган.\nТаҳлили йўқ “Таҳлилнома”\nПрезидентнинг “Ахборот”ни танқид қилиши ортидан Ўзбекистон телеканалларида бир ижобий ўзгариш кузатилаётгани ҳақида кўп гапириляпти. Лекин бу ўзгаришлар шунчалик сезиларлими?\nБиз маҳаллий ТВда энг нуфузли ҳисобланадиган “Таҳлилнома” кўрсатуви (30.04) мисолида бу масалани ўрганишга уриндик. Афсуски, шаклий ўзгаришлардан бошқа бирорта мазмуний ўсишга кўзимиз тушмади.\nЭнг эътиборлиси, “Таҳлилнома”да таҳлилий деса бўладиган бирорта лавҳа йўқ. АҚШ маъмурияти вакили билан учрашув, президентнинг Жанубий Қозоғистонга амалий ташрифи, Жиззах вилоятига сафарига оид ҳисоботмонанд лавҳалар, судлов, Хотира ва қадрлаш куни, китобхонлик, Тошкентдаги халқаро санъат фестивали мавзуларидаги материаллар билан тўлди кўрсатув.\nХалқ қабулхоналари ҳақидаги гўёки таҳлилий лавҳа намойиш этилди. Аммо унда сўнгги вақтларда бу қабулхоналардан кўнгли тўлмаётганлар ҳам бўлаётгани тилга олингани йўқ. Кўрсатувдаги интервью ҳам умумий гаплардан иборат бўлди.\nЭнди шаклий ўзгаришларга тўхталсак. Кўрсатув бошловчиси Георгиев тасмасининг ўзбекона кўринишини кўксига таққан ҳолда эфирни олиб борди. Интервьюга келган амалдорнинг кўксини ҳам шундай тасма безаб турганди.\nБошловчининг эфирни олиб бориш усули Кремлнинг машҳур ташвиқотчиси Дмитрий Кисилёвнинг “Вести недели”даги бошловчилик усулини беихтиёр эсга солиб юборганини айтмасак бўлмас. Унинг қўл ҳаракатлари, эфирда ўзини тутиши, гап оҳанги худди қўйиб қўйгандек КисилТВникидек.\nТан олиш керак, Д. Кисилёв, ўз фикрларини томошабинга етказиш учун ишонтирадиган асослар ўйлаб топади, таҳлили ҳам ўртача статистик томошабинни қаноатлантиради.\nАммо маҳаллий кисилёвсимонларнинг бу даражага етишига ҳали анча қовун пишиғи борлиги яққол кўриниб турди.\nЯна бир шакли ўзгариш шуки, бошловчи “Таҳлилнома”ни тик турган ҳолда олиб бормоқда. Бунга эса ижтимоий тармоқлар фойдаланувчилари аллақачон ўз баҳоларини бериб бўлди.\n“Бизга янгиликларни қандай ҳолатда етказишлари муҳим эмас. Ўтирибми, турибми ёки ётиб олибми, асосийси, ҳақиқатни гапиришсин”, дея фикр билдиради бир фойдаланувчи.\nИккинчиси эса “Бошқалар космосни эгаллаб, Марсни тадқиқ қилмоқда. “Ахборот”ни тик туриб олиб бориш эса бундан ҳам зўр кашфиёт. Энди яхши бўлиб кетамиз шекилли”, дея заҳарханда қилди.\nХалқнинг кўзини очиш ўрнига президентнинг кўзини боғлашга бўлаётган бу уринишни кўриб ҳатто таниқли диктор Муслимбек Йўлдошев ҳам чидаб тура олмай, “Фориш туманидаги фермер хўжалигида битта товуқ иккита тухум қилганини туриб гапирди нима-ю, ўтириб гапирди нима?!” деб истеҳзо қилди.\nЗамонга мослашаётган телеканаллар\nУзр, танқидга берилиб кетиб, баъзи ижобий ўзгаришлар ҳақида гапириш сал бўлмаса ёддан кўтарилай дебди. Ҳа, ижобий ўзгаришлар ҳам бор.\nМасалан, президентнинг ҳудудларга ташрифини ёритишда унга ҳамроҳлик қилаётган амалдорларга ҳам микрафон тутиляпти. Яъни фақат президент кўрсатилмай, амалдорлар ўз соҳасига оид лойиҳалар бўйича маълумотлар беряпти.\n“Менинг юртим” телеканали эса турли медиа йиғилишлардан батафсил кўрсатувларни эфирга узатмоқда.\nЭсингизда бор, аввалги президент даврида ташқи сиёсат тугул бошқа барча масалалар бўйича ҳам фақат унинг ўзи гапирарди. Ҳозир эса халқ бошқа сиёсатчилар ҳам борлигини кўриш имкониятига эга бўлди.\nХусусан, Халқаро пресс клубда Ўзбекистон ташқи сиёсатига бағишлаб бўлиб ўтган тадбирга оид кўрсатувда ташқи ишлар вазири Абдулазиз Комилов ва Сенат раисининг биринчи ўринбосари Содиқ Сафоевнинг очиқ-ойдин чиқишлари эфирга узатилди.\nС.Сафоев рақобатбардош инвестицион муҳит яратилмаганини, банк сектори иши қониқарсизлигини, конвертация муаммосини, Ўзбекистонда инвестицион иқлим радикал ўзгартиришга мужтожлигини тан олди.\nА.Комилов эса хорижий газета ва журналларда 4-5 та мақола чоп этиш орқали (бундай мақолалар реклама сифатида пул тўлаб чиқарилиши сир эмасди) Ўзбекистон имижини кўтариш мумкин эмаслигини, диаспора билан ишлашда камчиликларга йўқ қўйилганини эътироф этди.\nБир қанча ўзгаришларга қарамай, ҳали Ўзбекистон ОАВ тўғри йўлни топиб олди, журналистиканинг асосий вазифалари ва функцияларига риоя қилишга қайтди, деб айтишга ҳали эрта кўринади назаримизда.\nБизнингча, ҳозир улар янги президентга мослашиш даврини бошдан кечиряпти, холос. Кўпчилик “Ахборот”да Чилонзор ва Олмазор туманларидаги коммунал соҳа қаттиқ танқид қилинганини рўкач қилиб, фикримизга қарши бўлар.\nКатта ишонч билан айтишимиз мумкинки, мазкур кўрсатувлар аслида яна ўша юқорининг буюртмаси билан тайёрланган. ТВ ҳам президент каби халқ манфаатини ўйлай бошлади, деган таассурот уйғотишга қаратилган ҳаракат бу дейиш учун асослар етарли.\nМаҳаллий журналистлар бизнинг фикрларимиз дастлабки хулосалар эканини, яқин келажакда пучга чиқишини кўрсатиб берса, хурсанд бўлар эдик.\nУлар ҳозирги мослашув жараёни тез кунларда журналистиканинг асосий вазифалари ва функцияларини бажаришга жиддий киришиш йўлидаги бир босқич эканини исботласа, қувончимиз икки карра ошади.\nИшонинг, ҳақиқий журналистикада ҳамкасбларнинг ютуғи уларни ўз вазифасини бажармаётганликда айблаб келаётган эркин қалам соҳибларининг мағлубияти ҳисобланмайди.\ndata-title="Бош муаммо матбуотнинг якка ҳукмдорга қарамлигида эмасми?" data-description="Ўрислар "живучий" дейди. Ўзбекчада "яшовчан", "чидамли" деб таржима қилинади кўпинча. "Мослашувчан" деб ўгириш ҳам мумкин. Ўзбек матбуотига нисбатан шу ..." data-image="https://eltuz.com/wp-content/uploads/2017/05/matbuot-4.Movie_Копия-экрана.jpg" data-url="https://eltuz.com/video/199842/" data-services="facebook,odnoklassniki,twitter,telegram" data-counter="ig">\nБир касалхонага минг дорихона\nЎзбекистонда қалбаки дорилар бозори, айниқса, кейинги йилларда ривожланди, дейди Eltuz.Com билан суҳбатлашган ўзбекистонлик шифокор Сабоҳат Аҳмедова. Вазият шундай тус ...\nБош вазирнинг қудаси ТВга нега қайтди?\nЎзМТРКда йил давомида узлуксиз раис алмашувидан сўнг тағин Алишер Хўжаев раис бўлди. Уни шу йилнинг февралида Мирзиёев ишдан бўшатган ...


ҳазм қилиш анча қийин бўляпти\n00:00 / 17.08.2011 | eski savollar | 963\nАссаламу алайкум, ҳазрат. Бирсаволда: о'ртогимгамарузаларизи дискини совг'ақилсам, ундан олдин унданнуша олсам майлими? дегансавога -Сиз айтаётган ёзувларуларни ишлаб чиќарганмуассанинг мулки, рухсатниўшалардан сўранг, -деб жавобберибсиз. Устоз о'ша болаҳорижда экан, у о'ша муассасани топиш учун анчавақтини кеткизади. Топгандан кейин ҳамма со'раганга руҳсат беришадими? Агар руҳсат бермаса исломга қанчалик фойдаси бор. О'ша болани до'сти марузангизни эшитиб фойда топса аввало сизга савоби, кейин сабабчи до'стига савоби тегса шу фойдамасмиди. Улармеҳнат қилиб марузаларизи дискка тушуришгандир, лекинуларни мақсади фақатпулмасдир? Мақсад пулбо'лмаса уларни бу илмнитарқалишига то'сқинликқилишларига сабаб бо'лётган бу ,муаллифлик ҳуқуқи'ни Аллоҳрозилигига етокловчи нимасибор. Ёки бу ерда фақат ,,бир ог'из со'раб розилигини олиб қо'йиш'' назарда тутилганми. Албатта бу мавзудаги сизтушунган ҳақиқатни бизтушунишга ожизмиз. Бордиюбу муассаса банкрот бо'либ, ё'қ бо'п кетса о'ша дискларабадийга ко'пайтирилишданмаҳрум бо'ладими? Бу мавзуда жавоб бериб чарчагандирсиз,лекин илтимос бу саволимниям этиборсиз қолдирманг.\n- Сиз муаллифлик ҳаққи тўғрисидаги фатвони яхшилаб ўқинг, кейин мулоҳаза қиласиз. Бу ишни қилаётганларни маломат қилиш ўрнига, ўзингиз ўша дискни сўраётган одамни бир дона диск билан таъминлаб қўйсангиз гуноҳ бўладими? Ёки сизга савоб керакмасми? Бир дона диск сотиб олиб, унинг ҳузурига жўнатинг, савоб оласиз.\nБировнинг либосдаги қони\nТунда денгизда чўмилиш


Эй иймон келтирганлар! Аллоҳга холис тавба қилинглар! Шоядки Роббингиз гуноҳларингизни ювса ва сизни дарахтлари остидан анҳорлар оқиб турган жаннатларга киритса. Бир кундаки, унда Аллоҳ Набийни ва у билан бирга бўлган иймон келтирганларни шарманда қилмас. Уларнинг нурлари олдиларида ва ўнг тарафларида юриб борадир. Улар эса, Роббимиз, бизга нуримизни батамом қилиб бер, гуноҳларимизни кечир, албатта, Сен барча нарсага қодирсан, дерлар. 1


Ҳиндистонда армияга боришнинг янги тизимига қарши оммавий норозилик намойишлари бошланди\nЖами овоз: 36412 та.\nҲиндистонда армияга боришнинг янги тизимига қарши оммавий норозилик намойишлари бошланди. Pakistan Observer нашрининг хабар беришича, тарқалиб кетган намойишчилар ҳукмрон партия идорасига яқинлашиб, темир йўл инфратузилмасига ҳужум қилган ва йўлларни тўсиб қўйган.\nНашр маълумотларига кўра, Ҳиндистон шарқидаги Бихар штатида дарҳол 12 та туманда норозилик намойишлари бошланган. Маҳаллий полиция вакили Гаурава Манглининг сўзларига кўра, Навада шаҳрида минглаб одамлар тўпланиб, Ҳиндистоннинг икки ҳукмрон партиясидан бири – Бҳаратия Жаната партияси (БЖП) офисида ёнғин уюштиришган.\nНамойишчилар Биҳардаги темир йўлга ҳам бостириб кириб, камида икки жойда вагонлар ўрнатиб, темир йўл изларига зарар етказган.\nПолициянинг маълум қилишича, намойишлар шимолий Харяна штати ва Ражастан ғарбида ҳам бўлиб ўтган. Намойишчиларнинг асосий даъвоси - армияга ёллашнинг янги тизимида тўрт йил билан чекланган узоқ муддатли шартномаларни тўхтатиш. Ҳиндларнинг фикрига кўра, бу уларнинг узоқ умр кўришини хавф остига қўяди.\nAгнипат ёки ҳинд тилида “олов йўли” деб номланган янги тизимга кўра, армияда 17,5 ёшдан 21 ёшгача бўлган эркаклар ва аёллар хизмат қила олади. Уларнинг чорак қисми яна тўрт йил армияда қолади. Дастлабки қуролли кучлар зудлик билан 17 йилга шартнома туздилар, бу хизмат тугаганидан кейин ижтимоий тўловларни кафолатлади.\nКиритилди: 08:13 17.06.2022. Ўқилди: 1995 марта. Фикрлар сони: 0 та.


Тухель: Лукаку, сен энди асосий ҳужумчи эмассан!\n18 декабрь, 2021, 20:33\nУ қўрқиб қолди...\n“Челси” бош мураббийи Томас Тухель катта суммага харид қилинган Ромелу Лукаку айни пайтда асосий ҳужумчи вазифасини уддалашга тайёр эмаслигини айтди.\nБир ойдан кўпроқ вақт мобайнида жароҳатини даволатган бельгиялик ҳужумчи асосий таркиьдаги ўрнини йўқотгани маълум бўлди.\nТомас Тухель бу вазиятни икки сабаб билан тушунтирди. Биринчидан, Лукакунинг спорт формаси ҳали талаб даражасида эмас. Иккинчидан, А Серияда икки мавсумни юқори савияда ўтказган тўпурари ҳали премьер-лигага тўла мослашиб олгани йўқ.\n- Биз уни фақатгина зарур пайтларда ўйнаши учун олганимиз йўқ. Уни доимий ўйнаши учун олиб келганмиз, бизга ёқадими ёки йўқ, у ҳали ҳам мослашиш жараёнини ўтаяпти. Италия ва Англия футболи бир-биридан кескин фарқ қилади.\nРомелу майдонда бўлмашанида яхши ўйнаётган ва гол ураётган эдик. Темпимиз баланд эди. Мажбур бўлганимиз учун бошқа ечимларни топгандик.\nҚолгани жисмоний ҳолатга боғлиқ. Ромелу машғулотларда ўзини аямоқда. У буни ҳеч қачон тан олмайди, лекин мен кўриб турибман. Унга сабр тилайман, - деди Томас Тухель.\nЖаноб Тухель, жавоб беринг мен кетай!